**З А П И С Н И К**

**од 24-тата седница на Советот на Општина Прилеп, одржана на 23.03.2023 година во салата на Општина Прилеп, со почеток во 10:50 часот.**

Почитувани членови на Советот. Ја отворам 24-та седница на Советот на Општина Прилеп и констатирам дека, од вкупно 27 членови на Советот, на седницата присуствуваат 23 членови на Советот, па спрема тоа Советот може полноважно да одлучува.

Ве известувам дека на оваа седница покрај Вас членовите на Советот, поканети се и Градоначалникот на Општина Прилеп, предлагачите на материјали, како и претставниците на средствата за јавно информирање.

Согласно член 49 од Деловникот за работа на Советот, пред утврдување на дневниот ред се усвојува записникот од претходната седница, но со оглед на краткиот временски период, а имајќи ја во предвид обемноста на претходната седница на Совет, записникот од 23-та седница по информација од службите не е целосно изготвен и барам разбирање да тој го усвоиме на наредната седница.

**За дневен ред на оваа седница, ги предлагам следните прашања:**

**Д Н Е В Е Н Р Е Д**

1. Информација по Извештајот за оценка на перформансите на јавните расходи и финансиската одговорност (public expenditure and financial accountability - pefa).
2. Предлог-Правилник заутврдување на критеримуите, начинот и постапката за распределба на финансиски средства од Буџетот на Општина Прилеп зa спортски клубови, професионални спортски клубови и здруженија и фондации.
3. Предлог-Заклучок по однос на фактурите од ЕЛЕКТРОДИСТРИБУЦИЈА ДООЕЛ Скопје, евидентирани за ЈПЕД "Енерго Прилеп", за месец јануари 2023 година.
4. Предлог-Програма за еднакви можности.
5. Предлог-Одлука за давање согласност на тримесечниот извештај за финансиското работење на ЈКП "Пазари"-Прилеп, за период од 01.10.2022 година до 31.12.2022 година.
6. Предлог-Одлука за усвојување на Годишната сметка и извештајот за работењето на ЈКП "Пазари"-Прилеп за 2022 година.
7. Предлог-Одлука за давање согласност на тримесечниот извештај за финансиското работење на ЈПЕД "Енерго Прилеп" -Прилеп, за период од 01.10.2022 година до 31.12.2022 година.
8. Предлог- Одлука за за усвојување на Годишниот извештај за финансиското работење на ЈПЕД "Енерго Прилеп" -Прилеп за периодот од 01.01.2022 до 31.12.2022 година.
9. Предлог-Одлука за давање согласност на тримесечниот извештај за финансиското работење на ЈКП "Водовод и канализација" -Прилеп, за период од 01.10.2022 година до 31.12.2022 година.
10. Предлог-Одлука за усвојување на Годишната сметка и извештајот за работењето на ЈКП "Водовод и канализација" -Прилеп за 2022 година.
11. Предлог-Одлука за давање согласност на тримесечниот извештај за финансиското работење на ЈКП "Комуналец" -Прилеп, за период од 01.10.2022 година до 31.12.2022 година.
12. Предлог-Одлука за усвојување на Годишната сметка и извештајот за работењето на ЈКП "Комуналец" -Прилеп за 2022 година.
13. Предлог-Одлука за давање согласност на тримесечниот извештај за финансиското работење на ЈП за ПУП Прилеп за период од 01.10.2022 година до 31.12.2022 година.
14. Предлог-Одлука за усвојување на Годишната сметка и извештајот за работењето на ЈП за ПУП Прилеп за 2022 година.
15. Предлог-Одлука за давање согласност на Одлуката за распоредување на добивката остварена по годишна сметка на ЈП за ПУП Прилеп за 2022 година
16. Предлог-Заклучок за давање овластување за потпишување на Колективен договор за уредување на правата и обврските од работен однод на вработените во ЈП за ПУП Прилеп.
17. Предлог-Одлука за усвојување на Годишната сметка на ЈОУДГ "Наша иднина"-Прилеп за 2022 година.
18. Предлог-Одлука за усвојување на Годишен Извештај за реализираните активности на ЈОУДГ "Наша иднина"–Прилеп во текот на 2022 година.
19. Предлог-Одлука за усвојување на Годишната сметка на ЈОУ Дом за стари лица "Киро Крстески-Платник" -Прилеп, за 2022 година.
20. Предлог-Одлука за усвојување на Годишната сметка на ЈОУ Градска библиотека "Борка Талески"-Прилеп, за 2022 година.
21. Предлог- Одлука за усвојување на Годишен извештај за работата на ЈОУ Градска библиотека "Борка Талески"-Прилеп со Финансиски извештај за 2022 година.
22. Предлог- Одлука за усвојување на Годишните сметки на ООУ "Блаже Конески"-Прилеп.
23. Предлог- Одлука за усвојување на Годишните сметки на ООУ "Гоце Делчев"-Прилеп.
24. Предлог- Одлука за усвојување на Годишните сметки на ООУ "Добре Јованоски"-Прилеп.
25. Предлог- Одлука за усвојување на Годишните сметки на ООУ „Кире Гаврилоски-Јане“-Прилеп.
26. Предлог-Одлука за усвојување на Годишните сметки на ООУ "Климент Охридски"- Прилеп, за 2022 година.
27. Предлог-Одлука за усвојување на Годишните сметки на ООУ "Кочо Рацин"- Прилеп, за 2022 година.
28. Предлог-Одлука за усвојување на Годишните сметки на ООУ "Рампо Левката" -Прилеп, за 2022 година.
29. Предлог-Одлука за усвојување на Годишните сметки на ООМУ "Ордан Михајлоски-Оцка"- Прилеп, за 2022 година.
30. Предлог-Одлука за усвојување на Годишните сметки на ООУ "Круме Волнароски" с. Тополчани- Прилеп, за 2022 година.
31. Предлог-Одлука за усвојување на Годишните сметки на ООУ "Страшо Пинџур" с. Мало Коњари- Прилеп, за 2022 година.
32. Предлог-Одлука за усвојување на Годишните сметки на ООУ "Кирил и Методиј" с. Канатларци- Прилеп, за 2022 година.
33. Предлог-Одлука за усвојување на Годишните сметки на СОУ "Ѓорче Петров"- Прилеп, за 2022 година.
34. Предлог-Одлука за усвојување на Годишните сметки на СОУ Гимназија "Мирче Ацев"- Прилеп, за 2022 година.
35. Предлог-Одлука за усвојување на Годишните сметки на СОУ "Орде Чопела"- Прилеп, за 2022 година.
36. Предлог-Одлука за усвојување на Годишните сметки на СОЕПТУ "Кузман Јосифоски-Питу"- Прилеп, за 2022 година.
37. Предлог-Одлука за усвојување на Годишните сметки на СОУ "Ристе Ристески Ричко"-Прилеп, за 2022 година.
38. Предлог-Решение за именување членови и заменици во Акцискиот тим во заедницата на Општина Прилеп.

Согласно извештаите од одржаните комисии и како Претседател на Совет, предлагам **9та, 10та, 17та, 18та, 19та, 20та, 21ва, 25та, 26та, 27ма, 29та, 33та, 34та, 35та и 38ма** точка да бидат повлечени од дневниот ред.

Дозволете да Ве информирам дека до мене како претседател на Совет од страна на членот на Совет Методија Костоски, беше доставена иницијатива за ставање точка на деневен ред и тоа:

-Предлог Одлука за изготвување на физибилити студија за потенцијалот на Општина Прилеп за сопствено производство и продажба на електрична енергија од обновливи извори на енергија преку формирање на ЈП за производство и продажба на електрична енергија.

Согласно член 44 став 3 и 4 од Деловникот за работа на Совет, а со оглед на тоа дека материјалот го добивте на меил, најпрво Ве молам да се изјаснеме по однос на оваа точка, кој е ЗА истата да биде ставена на дневен ред?

Повелете процедурално.

**ИРЕНА СТЕРЈОВСКА ЛОКВЕНЕЦ:**

Добар ден. Благодарам Претседател на Совет. Го зедов моето право за процедурален збор да се изјаснам како координатор на советничката група на Вмро Дпмне и коалициите дека за оваа точка, за овој предлог од нашите колеги од стана на Левица, ќе гласаме ПРОТИВ. Меѓутоа кратко сакам само да образложам зошто ќе гласаме против да не биди оваа точка на дневен ред. Затоа што неговиот... предлогот на колегата Методија Костоски се однесува на тоа да се формира ново претпријатие за енергетска дејност, а со оглед на фактот што веќе имаме ние претпријатие со таа дејност регистрирано и во функција во нашата општина, сметаме дека е непотребно да се трошат пари, значи да бидиме прагматични и сметаме дека не е потребно денеска да ја разгледуваме оваа точка, со оглед на тоа што во понеделникот имавме овдека и јавна расправа за општинската обврзница која што се планира нареден период и тука беа презентирани одредени функционални анализи кои што се направени од општинската администрација, кои што се опфатени и училиштата и ова претпријатие кое што ќе биди носител во иднина за енергетска ефикасност на сите институции и установи кои што се под општина Прилеп и сметаме дека во овој момент е непотребно да се трошат средства, пари и време за формирање на ново претпријатие за енергетска дејност како што предлага колегата Методија Костоски.

Благодарам.

**ДЕЈАН ПРОДАНОСКИ:**

Ви благодарам.

Повелете процедурално.

**МЕТОДИЈА КОСТОСКИ:**

Почитувани присутни добар ден. Претседателе во материјалите што ни ги испративте од сите 5 страници како иницијатива што ја поднесувам само една страница се најде кај советниците на увид. Со тоа што... затоа е мојата забелешка дека не е конкретно иницијативата за оформување на јавно претпријатие за таа дејност, туку е за изработка на физибилити студија за оправданоста, дали би било потребно такво јавно претпријатие. А ова како иницијатива имаме поднесено во секоја општина во секој Совет каде што имаме советници и досега во 10 е прифатена, во Општина Центар веќе е изработена, и само момент извинете... во Општина Центар веќе е изработена таа студија, може да ја земите на увид да ја разгледате. Во Општина Гевгелија и Богданци е во тек изработката, така да ако ги имавме сите комплетно материјалите како што е поднесена иницијативата ќе им беше појасно на советниците за што станува збор првенствено. Се одлучивме на ново јавно претпријатие со основна дејност производство на електрична енергија од обновливи извори затоа што вакви слични претпријатија како "Енерго Прилеп" што беа оформени за дистрибуција, складирање на гас за гасоводната мрежа од Централен регистар им дале до знаење дека тие претпријатија не можат да бидат за ова дејност. Тоа е случајот во Кочани, затоа излегуваме со оваа... да се изработи физибилити студија, па тек потоа би одлучиле дали има законска можност "Енерго Прилеп" да произведува струја од обновливи извори и да ја продава. За тоа ми беше.

Благодарам.

**ДЕЈАН ПРОДАНОСКИ:**

Добро, Ви благодарам. Веќе втор пат дебатираме на истава тема и на минатата седница на Совет имаше образложение и од претставниците од јавното претпријатие за енергетски дејности "Енерго Прилеп", еве и сега од советничкава група дека веќе и во Финансискиот план на ЈП е ставено како иницијатива, не е лошо да се види и таа физибилити студија која што е изработена од Општина Центар. Вие како советник, можи да стапите во комуникација со директорот на ЈП и да му предложите да работи, ете по тој пример, ако сметате дека е успешен и ако Управниот одбор на претпријатието оцени дека треба така да се постапи, како највисок орган на управување.

Ја ставам оваа точка на гласање.

Кој е "ЗА" оваа точка да стане дел од оваа седница?

Дали е некој "ПРОТИВ"? Дали има "ВОЗДРЖАНИ"?

Констатирам дека со 4 гласови ЗА, 14 гласови ПРОТИВ и 6 гласови ВОЗДРЖАН, точката не е составен дел од дневниот ред.

Дали некој има предлог за измена и дополнување на вака предложениот дневен ред?

Доколку нема Ве молам да се изјасниме.

Кој е "ЗА" вака предложениот дневен ред?

Дали е некој "ПРОТИВ"? "ВОЗДРЖАНИ"?

Констатирам дека со 23 гласови ЗА и 1 глас ВОЗДРЖАН, дневниот ред е усвоен.

По однос на останатите точки од дневниот ред, предлагам истите да ги разгледуваме по предлагачите на материјали, согласно пречистениот дневен ред.

По **1вата** точка од дневниот ред, ги повикувам претставниците на предлагачите на материјалот да ја презентираат –Информацијата по извештајот за оценка на перформансите на јавните расходи и финансиската одговорност.

Ви благодарам, повелете со презентација.

**ЗОРАН ЈАНКУЛОВСКИ -Претседател на Здружение на финансиски работници -Велес:**

Благодарам. Почитуван Претседателе, почитувани советници, претставници од општинска администрација, директори од комунални претпријатија, гости. Благодарност за можноста да учествуваме денес на седницата на Совет на Општина Прилеп и да направиме кратка презентација на Извештајот за проценка на перформансите на јавните расходи и финансиската одговорност, односно ПЕФА проценката. ПЕФА проценката е дел од активностите кои што ги реализираме партнерски, ние како Здружение на финансиски работници и Општина Прилеп како една од десетте партнерски општини во првиот сет на обуки. Ми претставува големо задоволство, најпрво да се заблагодарам за отвореноста за соработка, доставувањето на потребните, односно на бараните документи и материјали од општинската администрација, како и целокупната поддршка од контакт лицата кои што ги имавме, координаторите од Општина Прилеп и Вашата поддршка како советници при реализацијата на сите проектни активности и посебно при подготовката на ПЕФА проценката. Во рамките на проектните активности имавме можност, во исто време и големо задоволство, да соработуваме, да бидиме партнери, да разменуваме знаења и информации, добри практики на осумте сетови обуки кои што беа реализирани, организирани и реализирани во рамките на проектот, односно како една проектна активност и со големо задоволство ја констатирам одличната соработка за што на крајот на оваа моја презентација ќе бидат доделени и сертификати за учество на сите Вас општински советници и претставници од општинската администрација кои што сте учествувале на најмалку 5 од вкупно 8 организирани настани. Меѓутоа овие настани за нас не беа само можност за одлична комуникација, размена на информација, туку еден начин... една подадена рака за меѓусебна соработка и за што искажуваме голема благодарност за сите комуникации и нови пријателства кои што како институција ги имаме, меѓутоа и приватно ние. Да се вратам на ПЕФА извештајот. ПЕФА извештајот, односно извештајот за проценка на перформансите на јавните расходи и финансиската одоговорност е една алатка која што е подготвена на почетокот на 2000тите години, односно некаде 2001 година, подготвена е првично од Светска банка, Меѓународниот монетарен фонд, а понатаму е прифатена од поголем број земји од Европска унија. Оваа проценка дава можност да се оценат финансиските капацитети, расходите во јавниот сектор на еден унифициран начин, начин кој што е прифатен во сите земји кои што ја користат ПЕФА проценката, меѓутоа и во исто време и начин кој што не дозволува прилагодување, односно манипулација со цената. Имено постојат строги правила и рамки пропишани од ПЕФА секретаријатот и сите оцени кои што се дадени се релевантни и базираат на побарани информации, документи и докази. Според тоа ПЕФА проценките се еден вид на оценка на капацитетите на институциите за кои што се утврдува ПЕФА проценката, меѓутоа и патоказ за подобрување на функционирањето, односно подобрување на работењето на институциите. Најпрво ПЕФА проценките се подготвувани за централната власт, така беше сè до пред неколку години до кога имаше ПЕФА методологија за проценка на ПЕФА, според ПЕФА индикатори подготвени за централна власт. Меѓутоа се увидело дека не само централната власт и локалната власт, односно Локалната самоуправа е битен фактор во секое општество, па затоа се дефинирани и ПЕФА индикатори кои што се користат за оценување на перформансите на локалната власт. Во Р. Македонија, зборувам за централно ниво, спроведени се две ПЕФА проценки. Може да се... доколку отидете на ПЕФА интернационал на веб страната може да ги најдете проценките. Едната проценка мислам дека беше за 2012 година, додека за Локална самоуправа првите ПЕФА проценки ги имаме изработено ние, Здружение на финансиски работници во рамките на Проектот зајакнување на општинските Совети –фаза на имплементација, односно тоа беше претходниот проект на... повторно финансиран од Обединетите нации, односно од УНДП тогаш и тогаш првата група на општини кои што беа вклучени во обуките, тогаш беа шест, беа опфатени со ПЕФА проценка, а понатаму по две години беше направена повторна проценка во рамки на истите општини со цел да се утврди импактот, односно постигнувањето од спроведувањето на Проектот, односно проектните активности. И она што беше резултат од првата и втората проценка, односно од импактот, влијанието на... би кажал и на проектот на спроведените активности дека сите оценки во сите општини беа подобрени, односно имаше зголемување на вредноста на оцените. Во таа смила, со цел да бидиме повторно актуелни, односно како лидери во спроведување на ПЕФА проценки и на локално ниво, Здружението на финансиски работници при дизајнирањето на актуелниов проект, каде што и Вие сте вклучени, предложи повторно да се прават ПЕФА проценки. ПЕФА проценките и овој пат се направени за првата група од 10 општини каде што Вие учествувате, а повторна проценка ќе следи по 2 години. Е сега, тоа што како оценка во моментов се добиени се однесуваат за периодот 2019, 2020 и 2021 година. Забележувате дека зборуваме за период ако анализираме од аспект на општински Совет и на Градоначалник 2 години, односно 3 години каде што имаме 2 различни општински Совети и 2 различни Градоначалници. Понатаму, периодот на опфат за ПЕФА проценката е период кој што беше многу чувствителен. Чувствителен од аспект на криза со Ковид 19, беше период на короната, дел од оцените очекувано е да бидат под влијание на... под негативно влијание на корона. Понатаму, бидејќи зборуваме за еден период каде што, односно за опфат на индикатори каде што има индикатори кои што директно влијаат од работењето и функционирањето на Општината, Градоначалникот и општинскиот Совет и се опфатени сет на индикатори кои што...на кои што влијаат надворешни фактори. Надворешни фактори, односно екстерналии кои што можат да бидат позитивни и негативни. Зошто опфативме и индикатори при спроведувањето на проценката... зошто опфативме индикатори кои што не се под влијание на Општината? Бидејќи имавме за цел да ги утврдиме надворешните, позитивни или негативни влијанија за работењето на Општината и таму каде што постои негативен импакт да предложиме мерки и активности кои што понатаму ќе бидат презентирани на централно ниво со цел подобрување на работата на одредени државни или јавни институции или пак подобрување, менување и подобрување на регулативата. Да не должам од вкупно 31 индикатор од ПЕФА методологијата која што се однесува за Локална самоуправа избравме вкупно 11 индикатори за кои што експертскиот тим на Здружението на финансиски работници утврди дека се најрелевантни и се апликативни за оценување за ПЕФА проценки на локално ниво во Р. Македонија. Притоа почнувајќи од... (ќе сакате само за ХЛГ 1... табелата)... притоа ХЛГ 1 е индикатор којшто има наслов - реализација на трансфери од повисока власт. Овој индикатор е оценет со оцена А. Оцените се... нумерацијата на оцените е А е највисока, потоa Б пониска, В, Г, Д, односно ако е на латиница A, B, C, D, E. Тука ја имате добиено највисоката оцена, бидејќи според информациите кои што ги имаме добиено од општинската администрација, сите услови се исполнети да добиете највисока оцена А. Понатаму, за индикаторот ПИ 1 односно -реализација на расходи Ви е доделена оцена В, таа е третата по висина оцена. Индикаторот ПИ 19, односно -достапност на фискални информации за јавноста е оценет со оцена Д, односно преведено инаку со 4ка. И овие оцени на... за овие оцени постојат строги правила за доделување, меѓутоа и не само строги правила туку постои и еден специфичен начин на шема за утврдување на оцената дали е А, Б, В или на пример Б+, В+ ... шемата со оцените, односно методолигијата, јас земам обврска да Ви ја доставам заедно уште еднаш со целиот Пефа извештај во пдф, па да може и да се уверите како е стигнато до оцените, а доколку сметате дека некоја од оцените не е соодветна, тогаш стоиме на располагање повторно да продискутираме. Оцената за индикаторот ПИ 17 –процес на подготовка на буџетот, односно на општинскиот буџет е В+. Таа базира на три оцени, прво на буџетски календар каде што имате добиено највисоката оцена А, потоа насоки за подготовка на општинскиот буџет, а тука имате добиено оценка Г и усвојување и доставување на буџетот до Советот... тука имате добиено оцена В. Е сега тука гледајќи ја оваа оцена В+, јас морам да кажам дека оваа оцена В+ е добиена на база на информации и активности кои што имаат влијание... на кои што имаат влијание активностите во Општината, зборувам Градоначалник, администрација, Совет, меѓутоа и надворешни фактори. На пример оцената Г –насоки за подготовка на Буџетот, не зависи ниту од еден фактор на локално ниво, туку зависи од доставувањето на буџетскиот циркулар од централно ниво, односно од Министерство за финансии. Кога ќе Ви го достават и со какви макроекономски индикатори внатре ќе биде... што е насока за понатамошно постапување на Општината. Додека Буџетскиот календар Ви е регулиран и спроведен. За тоа имате добиено оцена, највисока оцена А, а додека усвојувањето и доставувањето на Буџетот на Советот имате добиено оцена В. Меѓутоа ќе се навратам повторно на периодот, периодот се однесува за 2019, 2020, 2021. Вие прв буџет што имате усвојување беше во 2021 година непосредно по стапувањето на функцијата советници. И тоа беше еден многу тесен период каде што беа започнати активностите за подготовка на Буџетот, меѓутоа поради изборниот процес и влијанието на короната тука имаше некои компресирани активности. Понатаму, 2020 година, година на корона, исто така чувствителна година и не верувам дека има некои... имате спроведено, односно Општината и претходниот Совет имаат спроведено некои големи и динамични активности со оглед на рестрикциите кои што беа пропишани со... поради корона ограничувањето. Ова практично значи дека кога ќе ја правиме... тоа се мои очекувања, меѓутоа и практиката тоа го потврдува дека следната проценка кога ќе ја правиме очекувам оваа оцена В+ да биде многу повисока, најмалку Б+, да не речам и А. Зошто? Бидејќи Вие многу активно и практично учествувавте во сите совети, посебно активностите за подготовка на буџетот и верувам дека и оваа година што не е анализирана 2022 за подготовка за буџет за 2023 година, веќе имате имплементирано дел од активностите, а како едно комплексно знаење стекнато на обуките, верувам дека ќе го применувате и понатаму при подготовката на Буџетот за следната година, односно следните години. Според тоа, јас очекувам тука да има импликација и подобрување. Следната оцена, управување со приходите има оцена Г+ и таа базира на следните оцени: права и обврски за мерење на приходите, имате добиено максимална оцена А, додека управувањето со ризици поврзани со управување со приходи, ревизија и истрага на приходите имате добиено оцени Г за двете тие подобласти, односно за двете димензии. Тука повторно ќе наведам дека имате голем простор за подобрување, пред сè во областа на управување со ризици. Верувам дека и според моите сознанија немате подготвено Стратегија за управување со ризици и тоа е една стратегија која што прво е пропишана со закон и е неопходна, а понатаму тоа не е документ кој што се подготвува и се остава да стои некаде, туку практично се применува бидејќи во него се наведени сите тесни грла, можностите и потребите за подобрување, се алоцираат личности, односно претставници од општинската администрација кои што се задолжени за спроведување на одредени активности и се разбира има определено динамика и повторна проверка. Па според тоа, јас апелирам до Вас како општински советници, исто така и до претставниците од општинската администрација... ќе разговараме и со Градоначалникот или Ве молам пренесете му дека потребата од подготовка на Стратегија за управување со ризици е неопходна, не само како една законска обврска туку и како потреба за едно правилно и коректно менаџирање со општинските приходи, расходи, меѓутоа и менаџирање пошироко со целокупната администрација. Во однос на ревизијата и истрагата со приходите јас и во тек сум подолги години со случувањата, односно и со вработените во Општина Прилеп со состојбите во внатрешната ревизија и се надевам и верувам дека ќе стигнеме до моментот кога ќе имате функционална единица за внатрешна ревизија. Ревизорите Ви се обучени, заинтересирани и мотивирани и верувам дека оние пречки кои што постојат ќе бидат надминати. Меѓутоа доколу во меѓувреме во периодот кој што претстои не е... додека се обезбеди и официјално функционирање на внатрешна ревизија јас Ви предлагам да направите, да склучите некој договор за меѓуопштинска соработка и во оваа област со некоја соседна или не е битно Општина со која што би можеле реално да Ви се спроведе, односно да се подготви План за ревизија и да се спроведат ревизии, сè до стапувањето во функција, во реална функција Одделот за внатрешна ревизија. Во однос на неизмирените обврски, односно индикаторот ПИ 22 имате највисока оцена А, тука немам што да дискутирам, продолжете понатаму така како што сте. Во однос на индикаторот ПИ 26, односно интерна ревизија, повторно се навраќам имате добиено оцена В+, која што базира на две оцени А и две оцени В. Е сега покриеност со внатрешна ревизија имате В, бидејќи се работи на затворање на прашањето за внатрешна ревизија и одговорот на внатрешните ревизии Ви е со оцена В, додека природата на ревизиите и применетите стандарди се оценети со највисока оцена А и спроведувањето на внатрешната ревизија и известувањето со оцена А. Значи Вие сте функционални од аспект на подготвеност и природа, применети стандарди, знаење на ревизијата, меѓутоа треба да се дозатвори она отворено прашање со внатрешната ревизија. Во однос на индикаторот ПИ 28 –квартални извештаи имате добиено највисоката оцена А. Тоа значи дека и по двете димензии имате оцена... пардон по трите димензии имате добиено оцена А. Извештаите се... опфатот и споредливоста на кварталните извештаи се во ред и динамиката на изработка на кварталните извештаи е според пропишаното и се разбира точноста е максимално оценета со оцена А. Во однос на индикаторот ПИ 29 –годишни финансиски извештаи имате добиено оцена В+, тоа е меѓу В и Б, која што базира на две оцени, две добиени оцени А, А за сеопфатност на годишните финансиски извештаи, односно завршната сметка и оцена А за применети сметководствени стандарди. Додека во однос ...имате добиено оцена В во однос на внесувањето на годишните финансиски извештаи до Државниот завод за ревизија. Мислам дека на ова прашање треба малку да му се посвети внимание, можеби е направен пропуст или не се навремено доставени извештаите. Деталите околу сите оцени, сите димензии ги имате во интегралниот текст, јас тука Ви го презентирам само сублиматот. Меѓутоа целосната информација ја во текстот и верувам дека ова оцена од В+ може комотно да премине во А. Тука немате проблем, ако извештаите Ви се сеопфатни, применети се стандардите, не го гледам проблемот за што не би биле доставени до надлежните институции. Во однос на следните две оцени, односно ПИ 30 и ПИ 31, тоа се индикатори кои што... на кои што директно влијание имаат екстерни фактори, надворешни фактори, на кои што Општината не може или многу малку може да влијае. Имено надворешната, ПИ 30 надворешна ревизија се спроведува од надворешен субјект, односно институција и тука колку и да бара Општината да се спроведе екстерна ревизија, доколку не сте влезени во планот за ревизија, тоа е многу тешко да се спроведе. Меѓутоа како што кажав и претходно и во овој индикатор и индикаторот ПИ 31 –законско следење на ревизорските извештаи, каде што повторно оценката е Д, бидејќи не е апликативно, не е применливо. Сте немале надворешна ревизија, нормално дека нема да може да постапите по извештај од надворешна ревизија, бидејќи нема на што да постапите. Овие две оцени, информациите од овие две оцени даваат, ги трансферираме на друго ниво и од трансферирањето на информациите на други нивоа на власт, очекуваме институциите да... базирано на овие податоци и информации да постапуваат. И веќе гледаме дека има напредок во реструктурирање на одредени институции, доекипирање, обуки итн. И за очекување дека во иднина ќе има почести, односно пофрекфентни надворешни ревизии во Општините.

Јас ова резиме од ПЕФА проценката се трудев на наједноставен, меѓутоа од друга страна е најсублимиран начин да Ви го претставам... и информациите да Ви ги доближам на тој начин што да добиете впечаток, прво, дека зборуваме за период од 3 години, 2019, 2020, 2021 година, период кога нели ќе повторам беше период на несекојдневен период на корона криза. Од друга страна, сите тие надворешни импликации имаат влијание на оцените и многу битно другата компонента дека и покрај сите овие проблеми од надворешни влијанија, Општина Прилеп има соодветно постапување, меѓутоа постојат области каде што многу лесно може да се подобрат, Ви ги кажав и во процесот на буџетирање, понатаму во одредени аспекти на подоготвка на стратешки акти, постапување по стратешки акти... Многу малку фали сите овие оцени да бидат многу повисоки, очекувам на повторното мерење, односно на повторната процена по 2 години и тогаш кога ќе дискутираме по 2 години на ваква седница да разговараме за постигнатиот напредок, во што сум и сигурен.

Ве молам за прашања, коментари. Јас си земам обврска ПЕФА проценката уште еднаш да Ви ја доставам заедно со методологијата за подготовка на проценката. Повелете со прашања, коментари во однос на ова прашање.

Доколку немате прашања во овој момент, да Ве поттикнам во секое време кога ќе почувствувате потреба како и секогаш досега да оствариме комуникација, телефонска, било која форма. Ви стоиме на располагање и дополнително да организираме некој настан онлајн или било што. Во однос на ПЕФА проценката понатаму да Ве поттикнам за почесто користење на Е-алатките, електронската платформа, сега каде што се поставени материјалите. Се работи за реструктурирање на модулите, меѓутоа исто така доколку изразите интерес, меѓутоа артикулиран, а не на писмен начин, за потреба за одржување на некој тип на обука од определена област, Ве молам пишете го, ние ќе дискутираме и ќе го проследиме до УНДП. Најмалку што може да направиме е да организираме некоја форма на онлајн обука, меѓутоа доколку постои интерес нели ќе дискутираме и на друго ниво.

Ви благодарам за можноста да учествуваме заедно со колешката Бети и поранешната општинска советничка Соња Карапашоска на денешната седница и да замолам Бети сертификатите да ги доделиме на сите учесници кои што оствариле 5, најмалку 5 од вкупно 8, посетеност на учества на организираните обуки. Благодарност уште еднаш.

**=ПАУЗА**

**ДЕЈАН ПРОДАНОСКИ:**

По **2рата** точка од дневниот ред:

-Правилник за утврдување на критериумите, начинот и постапката за распределба на финансиски средства од буџетот на Општина Прилеп за спортски клубови, професионални спортски клубови и здруженија и фондации.

Пред да отворам претрес ја повикувам Претседателката на Комисија за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе. Комисијата за финансирање и буџет на 22.03. одржа седница на која што беше разгледан и предлог- Правилникот за утврдување на критериумите, начинот и постапката за распределба на финансиски средства од буџетот на Општина Прилеп за спортски клубови, професионални спортски клубови и здруженија и фондации. На седницата на Комисијата за финансирање и буџет беше присутен како предлагач и Претседателот на Совет, г-дин Дејан Проданоски, кој што навистина детално и темелно го образложи Правилникот за утврдување на овие критериуми. Нешто што ни е и тоа како битно за во иднина да можеме потранспарентно и на многу подобар начин да ја вршиме распределбата на средствата кон невладините здруженија, спортските клубови. На овој начин се премостува и оној мост и сметаме дека како Комисија ќе имаме повеќе тежина затоа што во иднина распределбата која што ќе се врши на овие средства ќе се врши по строго утврдените критериуми кои што се во Правилникот утврдени, изработени од страна на општинската администрација. Ние на Комисијата за финансирање и буџет ги разгледавме, во целост се согласуваме со истите и напоменуваме дека во иднина доколку увидиме дека има потреба, ќе правиме и ќе го надградуваме овој Правилник се со цел да излегуваме во пресрет на граѓаните. Некој можеби ќе речат дека е со некое мало задоцнување носењето на овој Правилник, меѓутоа навистина беше потребно да се даде навистина тежина, да се земат примери од други општини како го имаат сработено овој Правилник, па да користиме нивни добри пракси и навистина мислам дека дојдовме до еден квалитетен Правилник кој што во иднина ќе ја подобри работата и на Комисијата за финансирање и буџет. Ние како Комисија за финансирање и буџет предлагаме со 5 гласа ЗА да биде усвоен овој Правилник.

Благодарам.

**ДЕЈАН ПРОДАНОСКИ:**

Ви благодарам за извештајот. Отворам претрес по однос на оваа точка.

Дали некој се јавува за збор?

Повелете г-дине Китаноски.

**АЛЕКСАНДАР КИТАНОСКИ:**

Почитувани колеги советници, почитуван Претседател на Совет, на вчерашната Комисија за финансирање и буџет го разгледавме Правилникот за утврдување на критериумите, начинот и постапката за распределба на финансиски средства од Буџетот на Општина Прилеп. Едногласно го гласаме. Се сложуваме и ние како советничка група дека е потребен ваков Правилник. Но забелешката од моја страна дека е задоцнет, не малку, туку сериозно повеќе време. Потребно беше овој Правилник да го донесиме некаде уште во месец декември, па јавниот повик да биди објавен во месец јануари, крајот на месец јануари. Истиот трае 30 дена... знаеме сите дека интересот по јавниот повик на клубовите, здруженијата на граѓани е голем. Секоја година има околу 200 апликанти, најмалку. Е сега, ќе испадни, ќе заврши и пролетната сезона за спортските клубови, а по однос на записникот, според некоја моја динамика на реализација, бидејќи после изгласувањето на овој Правилник и објавувањето во Службен гласник постои период од 30 дена каде што спортските клубови треба да... и здруженијата да аплицираат, па има период на разгледување на тие апликации од страна на Комисијата кои што сигурно, бидејќи ќе биди и со бодирање, па вредност на бод, ќе има малку пообемна работа. После тоа претстои усвојување на тој записник на седница на Совет, па согласно Правилникот е предвидено и склучување на договори со оние кои што ќе ги добијат средствата и ќе испадне некаде дека клубовите или здруженијата на граѓани, средствата ќе ги добијат во месец... најрано во месец јуни, да можат да ги искористат добиените средства. Ми се чини дека тоа е доцна и дека подршката за спортските клубови и за здруженијата требаше да биди навремена и јавниот повик за ова година да биди објавен уште во текот на месец јануари.

Инаку што се однесува до Правилникот немам забелешки, единствен проблем е што оваа година спортските клубови и здруженијата на граѓани нема да ги добијат на време средствата кои ги очекуваат како поддршка од оваа општинска власт. Толку.

Ви благодарам.

**ДЕЈАН ПРОДАНОСКИ:**

Ви благодарам. Повелете реплика.

**ИРЕНА СТЕРЈОВСКА -ЛОКВЕНЕЦ:**

Колега јас и претчувствував дека можеби ќе имате забелешка за тоа што можеби задоцнето се носи овој Правилник. Вчера предлагачот на истиот го кажа тој момент, меѓутоа мора да кажеме дека добро е кога се работи, кога се носат нови вакви правилници, кои што ќе ја олеснат работата и каде точно ќе се знае транспарентно каде завршуваат парите на граѓаните. Тоа навистина не треба да го заборавате. И ние еве ќе се носиме со тој момент дека можеби е задоцнето, но парите, спортските клубови и здруженијата ќе ги имаат на располагање во текот на оваа година. И овдека и во критериуми имаме и предвидено за оценување дополнително да бидат бодирани оние кои што се финансираат и од други извори. Така да, сметаме дека нема да имаат застој во нивното функционирање и во нивните активности, затоа што не треба да бидат зависни само од средствата кои што ги добиваат од Општината.

И поздравете го моментот што за првпат се носи еден ваков Правилник кој што навистина ќе го премости мостот на субјективен момент. Ние како советници да биде прстот вперен во нас за тоа како ги распределуваме парите на граѓаните. И навистина не е добро да се држите само за тоа дека е закаснето. Ние кажавме можеби е закаснето, но сепак за првпат се носи еден ваков тежински правилник каде што ги има предвидено сите критериуми, сите начини, извештај за потрошени средства за кои можи да аплицира, претходни години што ги користеле и најбитното да нема злоупотреба на средствата од страна на невладините здруженија и спортските клубови, нешто што во минатиот период мораме да признаеме дека можеби и се случуваше.

Благодарам.

**ДЕЈАН ПРОДАНОСКИ:**

Ви благодарам. Контра реплика повелете.

**АЛЕКСАНДАР КИТАНОСКИ:**

Почитувана колешке Стерјовска, мило ми е што се сложувате дека донесувањето на овој Правилник е задоцнето. Значи Вие како локална власт по претходниот Правилник ги распределувавте средствата од Буџетот за 2022 година. Имавте можност до месец декември или јануари да го донесите овој Правилник, па во јануари и да се објави јавниот повик по овој Правилник. Кој ќе биди ефектот сега некој спортски клуб да добие финансиски средства во месец јуни? Завршена е пролетната сезона. Спортските клубови после мај месец не се натпреваруваат. Здруженијата на граѓани планираат средствата да ги реализираат можеби во почетните месеци од оваа година. Значи навистина ако сакавте можевте посериозно да се посветите околу оваа работа, потребен е Правилник, само навистина е задоцнет. За доцнењето, кој ќе биди виновен? Единствено приходите, односно средствата што требаше да ги добијат клубовите, нема да ги добијат на време. Колешке Стерјовска пред јуни месец, јули, нема да има решение по исплата, ќе се видиме еве по неколку месеци овдека. Стварно е премногу задоцнето ова за оваа година.

Ви благодарам.

**ДЕЈАН ПРОДАНОСКИ:**

Ви благодарам.

Ќе го искористам и јас моето право за збор.

Почитувани колеги, искрено не планирав да дебатирам по однос на оваа точка. Сега само чувствувам потреба дека треба да ја запознаеме јавноста со неколку факти што се однесуваат на овој Правилник. Прво, донесен е во 2009та, од тогаш интервенција во 2019та и тоа на одредени членови минимално направени. Имаме општини кои што функционираат по вака уредени правилници, многу поодамна од нас. Ние како голема и сметам дека сме поприлично организирана општина, навистина заслужуваме да имаме еден ваков Правилник. Точно е, еве проценката Ваша можеби да, објективна, е закаснето, но она како аргументи што го дадовте мислам дека не е во ред, затоа што од испитувања и од невладините организации и здруженија и фондации... и од спортските клубови, традиција односно пракса е првите средства да бидат исплатени пред крајот на првото полугодие на буџетската година, што значи ако има добра динамика, а се надевам дека Вие како членови, посебно на Комисијата за финансирање и буџет ќе воспоставите една таква добра динамика да го испорачаме периодот да биди првата исплата онака како што и традиционално е и ја очекуваат. Кажавте и сами дека сè повеќе од 200 апликанти, можеби пообемна работа за Вас како Комисија, но спремни сме сите верувам како советници и да закажиме и ако треба и посебна седница за да се донеси одлука по однос на тој записник како што е утврдено сега со овој нов Правилник, кој што се надевам дека сите едногласно ќе го донесиме и дека нема да биди закаснето онака како што викате и бесцелно исплаќањето на средствата. Средствата си се такви како што се, предвидени во Буџетот и ќе завршат до крајниот корисник. Сега, пролонгирањето на рокот заради носењето на нов еден ваков акт, кој што прв пат еве во ваква форма се носи од Совет на Општина Прилеп, добро е, треба да биди критикувано она што е за критикување, меѓутоа треба да ги потенцираме и добрите работи кои што се вклопени во овој Правилник колку што видов и од Вашата дискусија и на Комисијата и од сега дека немате забелешки по однос на она што е содржина и тоа е за поздравување. Искрено се правеше сондажа после исплатата од минатата година и се собираа мислења од сите оние партиципиенти кои што беа на јавниот повик и се собрани нивни мислења и се интегрирани во овој Правилник, значи можеби и тоа е дел од причините зошто овој Правилник сега дојде во март. Ама и таков ни беше и распоредот на седниците што значи еве оваа година не верувам дека како што велите ќе биди промашена, туку навистина еве ќе почниме да се однесуваме онака како што заложба на сите верувам, да се однесуваме согласно позитивните законски прописи, да направиме правилници за да го симниме и она што го кажа колешката Стерјовска, да го симниме тоа што значеше субјективно одлучување на членовите на Комисијата за финансирање и буџет и конечно и советниците директно, тоа беше и забелешка минатата година од Вас, а и Вие пошто сте подолгогодишен член на Комисијата за финансирање и буџет и Претседател, дека постоеше сомнение во јавноста дека некако поразлично, односно по некое лично убедување се делат тие средства. Сега гледаме и тој дел да биди тргнат од дневен ред, за да ги ослободиме советниците, односно да има поголема слобода во одлучувањето, слобода во смисла да се однесуваат согласно Правилникот и согласно критериумите кои што се даени во тој Правилник и сето тоа да се заокружи во една рамка што е дадена со ваков акт за да бидите во смисла оправдани зошто тие средства се доделени на одредени фондации и здруженија и спортски клубови и оправданоста по истите. Се воведува прв пат основен критериум да биди годишниот извештај, ние и во претходен состав пошто имам некое искуство прашувавме сериозни средства, милионски суми кои се одвојуваа за одредени и спортски клубови и здруженија и фондации, немавме никогаш не добивме конкретен извештај пред Советот, затоа што на крајот на денот па и Буџетот и распределбата на средствата оди на товар на советниците, на цел советнички состав... И мислам дека сега и со тоа како советници, како советнички состав, не зборувам за политичката проминенција на секој од нас, туку навистина како Совет, како орган највисок во Општина Прилеп дека ќе бидиме оправдани, во смисла имаме Правилник, еве го Правилникот, изгласан, јавно обзнанет, повикот ќе се објави најбрзо, ќе Ви предложам сега да влези во сила и во рок, односно од сега, од денеска да стапи на важност за да ги скратиме овие рокови и еве уште еден јавен апел до сите Вас, посебно до членовите на Комисијата за финансирање и буџет, ко ќе заврши повикот да ги разгледате во најкус можен рок, да ги споредите согласно критериумите даени во овој Правилник и да се направи таа листа на спортски клубови и здруженија и фондации кои што ќе добијат заслужена помош од Буџетот на Општина Прилеп и со ова правиме уште еден чекор понапред со тоа што согласно критериумите и правилата на учество во јавниот повик и за добивање на средства, можеби ќе пристапиме и треба да биди така, да се направи конечно и календар на настани и активности кој што ги поддржува Локалната самоуправа и Општина Прилеп и да се знае што во една тековна година се очекува како помош надворешна од спортски клубови, од фондации и здруженија и да изгледаме така подополнително, поорганизирани од она што сме во овој момент.

Да не должам многу мислам дека е... во ред се забелешките, прифатени, има одредено задоцнување, но, за да се воспостави еден ваков нов систем на распределба на средствата, мислам дека нема нити да има сериозна забелешка и од спортските клубови и од здруженијата на граѓани и средствата пак да се затворат во рамката во која што биле и до сега како пракса воспоставени од секторот за финансирање и буџет, да се исплаќаат во првото полугодие на тековната буџетска година и верувам дека ќе ги стигниме тие рокови кои што еве традиционално се почитувале до сега во Општина Прилеп.

Ви благодарам.

Дали некој друг се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Правилник за утврдување на критериумите, начинот и постапката за распределба на финансиски средства од Буџетот на Општина Прилеп за спортски клубови, професионални спортски клубови и здруженија и фондации?

Констатирам дека Правилникот е едногласно усвоен.

Согласно член 28, став 6 од Статутот на Општина Прилеп, по исклучок поради итност прописите можат да влегуваат во сила од денот на објавувањето во Службен гласник на Општина Прилеп. За оправданоста на итноста од ставот 6 на овој член, одлучува Советот со мнозинство гласови од вкупниот број членови на Советот.

Затоа Ве молам да се изјаснеме по итноста за Првилникот да влезе во сила од денот на објавувањето во "Службен гласник на Општина Прилеп".

Кој е "ЗА"?

Констатирам дека едногласно итноста е оправдана.

По **3тата** точка од дневниот ред:

-Заклучок по однос на фактурите од Електродистрибуција ДООЕЛ Скопје, евидентирани за ЈПЕД "Енерго Прилеп", за месец јануари 2023 година.

Пред да отворам претрес ја повикувам Претседателката на Комисија за финансирање и буџет г-ѓа Ирена Стерјовска -Локвенец да го поднесе извештајот по однос на овие точки.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе. На седницата на Комисијата за финансирање и буџет беше разгледан Заклучок по однос на фактурите од Електродистрибуција ДООЕЛ Скопје, евидентирани за ЈПЕД "Енерго Прилеп", за месец јануари 2023 година. На седницата присуствуваше директорот на ова јавно претпријатие, како и раководителот на Сектор за финансии и буџет кои што навистина ја образложија ситуацијата поради која што денес треба да носиме еден ваков заклучок по однос на фактурите на Електродистрибуција. Всушност станува збор за сметките од месец јануари 2023 година, кои што повторно се стасани на име на ЈПЕД "Енерго Прилеп", и покрај тоа што на 29.12. на одржаната седница на Совет, ние како Совет донесовме одлука со која што ги зедовме ингеренциите на ова ЈП за мерните места за јавното осветлување, што значи повторно истите ги вративме на Општина Прилеп. И покрај тоа што Општина Прилеп, службите, ја известија Евн за оваа настаната промена и на 18.01. е поднесено известување за одлуката од Советот по заклучокот од Влада по кој што постапивме, сепак сметките се дојдени на "Енерго Прилеп", а за да може да ги плати сега Општина Прилеп е потребно да донесиме еден ваков заклучок за истите да можат да бидат прокнижени во книговодствената евиденција во Општина Прилеп. Како Комисија за финансирање и буџет предлагаме денес Советот на Општина Прилеп да го усвои овој заклучок по однос на фактурите за Електродистрибуција.

Благодарам.

**ДЕЈАН ПРОДАНОСКИ:**

Ви благодарам за извештајот. Дали некој се јавува за збор?

Повелете г-дине Герамитчиоски.

**ДАРКО ГЕРАМИТЧИОСКИ:**

Благодарам. Почитуван Претседател, почитувани колеги советници, почитувана јавност. Како советничка група во повеќе наврати укажувавме и од оваа говорница реагиравме за незаконитоста на пренесувањето на дејноста -јавно осветлување во корист на ЈП, која "Енерго Прилеп" продолжи да ја обавува и по донесување на владината одлука со која ваквиот пренос беше забранет. А сега произлегува дека очигледно продолжило да ја обавува и после одземањето на ингеренциите, односно по донесувањето на одлуката за престанување на важноста на одлуката за давање на стопанисување на јавното осветлување на територија на општина Прилеп донесена на 29.12.2022 година. Во предлог заклучокот се наведува дека од технички причини, односно поради престанокот на договорот бр.03-3567/1 од 06.10.2022 година, "Енерго Прилеп" не можел да ги плати доспеаните фактури кон Електродистрибуција Дооел Скопје за месец јануари 2023 година, па поради неможноста фактурите да се префактурират на Општина Прилеп, се предлага Советот да го задолжи директорот на "Енерго Прилеп", да ги достави до Секторот за финансиски прашања, со цел Општина Прилеп да ги плати. Освен информација за месецот на фактурирање кој согласно мрежните правила за дистрибуција на електрична енергија, не мора да значи дека е и месец на потрошувачка, предлогот не содржи никаков податок за фактурите. Висината на износ на име главен долг, камата и начинот на тарифирање, односно ние како Совет не знаеме што гласаме и кој долг го пренесуваме. Имајќи го во предвид вака наведеното ако префактурирањето преку пренесување писмено барање било неизводливо од технички причини, сметам дека на начин како што е предложено е неизводливо од формално правни причини. Затоа предлагам точката да биде повлечена од дневен ред, по што Општина Прилеп и ЈП "Енерго Прилеп" да склучат договор за преземање на долг со кој ќе ги регулираат меѓусебните права и обврски за преземање на долгот по предметните фактури.

Благодарам.

**ДЕЈАН ПРОДАНОСКИ:**

Ви благодарам.

Да направиме пауза од 5-6 минути, да ги соочиме фактите со Секторот за финасии и со јавново претпријатие.

5 минути пауза.

**=ПАУЗА**

**ДЕЈАН ПРОДАНОСКИ:**

Да продолжиме со работа.

Го молам претставникот од Секторот за финасирање и буџет, согласно координацијата којашто ја имавме меѓувремено со претставници од советничките групи да ја образложи измената која што треба да ја претрпи овој заклучок и да преминиме на гласање.

Повелете.

**ДРАГЕ ЗВЕЗДАКОСКИ -Раководител на Сектор за финансиски прашања:**

Почитуван Претседателе, почитувани присутни советници, почитувани гости, претставници на општинските институции. По кратката консултација што ја имавме, во која што бев и јас вклучен, ги изнесовме аргументите и дојдовме до следниот заклучок: по однос на фактурите за потрошена електрична енергија за уличното осветлување за месец јануари 2023 година, кој што од страна на Евн Group и Евн Home се доставени до Енерго Прилеп и покрај одлуката што Вие како Совет ја донесовте ја преземање на броилата, враќање, односно назад кон Општина Прилеп. Имајќи ја во предвид оваа ситуација ние не можевме во финансискиот сектор да ги прифатиме овие фактури, вака како што се, без одлука на Совет, односно заклучок некој акт со кој што ние ќе ја преземиме обврската и ќе ги исплатиме трошоците за потрошена електрична енергија за месец јануари. Притоа, за месец јануари обврската за пренос на електрична енергија е кон Електродистрибуција Дооел Скопје, кој што во предлог заклучокот е нотирана, износот е 679.687, тој не е ни битен во овој момент за заклучоков. Додека надоместокот за потрошена електрична енергија е фактуриран од Друштвото со ограничена одоговорност Евн Home Дооел Скопје во износ од 3.393.496. Имајќи во предвид дека овие фактури идат од различни Доели, односно од различни правни субјекти, предложивме кон предлог заклучокот да се додаде покрај Електродистрибуција Дооел Скопје и Евн home Доо Скопје. Тоа е во предлог заклучокот и во членот 1 од Заклучокот каде што покрај, согласно наведените обврски на ЈПЕД "Енерго Прилеп" кон Електродистрибуција Дооел Скопје и Евн home Доо Скопје. Со овие измени и дополнувања, овој предлог заклучок предлагаме да го усвоите за да можиме веќе во наредниов период штом овој заклучок стапи во сила да ги измириме обврските кон овие две фирми, правни лица, со цел да не останиме без улично осветление.

Во рамките на можноста што ги имавме ние како Сектор за финансиски прашања ги плативме февруарските сметки за улично осветлување со цел да придонесиме, да покажиме добра волја да не ни биди исклучена... училното осветление заради неплатените јануарски сметки. Не најдовме... и покрај сите преписи, дописи, ургенции, последна ургенција ја имаше и Градоначалникот во четвртокот кога беше Скопје службено и буквално беше одбиен. Не сакаат да направат една техничка корекција, на местото на корисник во фактурата да го внесат наместо "Енерго Прилеп", да биди Општина Прилеп. Од тие причини, вака предложените измени и усогласени меѓу советничките групи, предлагам да ги прифатат.

**ДЕЈАН ПРОДАНОСКИ:**

Ви благодарам.

Дали некој друг се јавува за збор по однос на оваа точка?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Заклучок по однос на фактурите од Електродистрибуција Дооел Скопје евидентирани на ЈПЕД "Енерго Прилеп" Прилеп за месец јануари 2023 со вклучени измени технички по однос на заклучокот?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 7 гласови ВОЗДРЖАН, Заклучокот е усвоен.

По **4тата** точка од дневниот ред:

-Програма за еднакви можности

Пред да отворам претрес ја повикувам Претседателката на Комисијата за родова еднаквост, г-ца Александра Свајќароска да го поднесе извештајот по однос на оваа точка.

**АЛЕКСАНДРА СВАЈЌАРОСКА:**

Почитуван Претседателе, почитувани колеги советници, Комисијата за еднакви можности одржа седница на ден 14.03.2023 година, каде што како точка на дневен ред ја стави Програмата за 2023 година предвидена за оваа Комисија и во оваа прилика сакам да изразам благодараност до Претседателот на Совет кој што уште од почетокот на нашиот мандат даде насока истата Комисија да се активира и да има поеднаква важност како и останатите комисии, меѓутоа и благодарност до сите колеги советници кои што го дадоја својот придонес при изработката на Програмата која што содржи сет на активности кои што беа резултат на претходна анализа и истражување на одредени фокус или целни групи, со цел да понуди еднаквост и придобивки за сите луѓе од сите јавни услуги кои ги нуди општината. Од тие причини, во рамките на ЕЛС на Општина Прилеп, во рамките на Советот е предвидено функционирање на Комисијата за еднакви можности преку која треба да се третираат и решаваат проблемите на сите целни групи кои се предмет и дел на оваа Комисија. Оваа Комисија во наредниот период ќе реализира семинари, обуки, работилници, дебати, трибини, мобилизирање на граѓани со ист проблем, креирање стратегии, организирање јавни настани за здрав живот и организирање вон-наставни активности. Комисијата ќе овозможи преку разни активности да се делува на сите нивоа, со тоа што припадниците од овие целни групи ќе бидат вклучени во сите политички, образовни, економски и социјални сфери на локално ниво. Активностите ќе бидат ставени јавно на веб страницата на Општина Прилеп со цел сите граѓани да бидат информирани за тајмингот на планираните активности. Програмата е доставена до сите советници, со цел да им се даде можност за сугестии со кои истата може да се унапреди или прошири во текот на оваа година. Со таа цел ние членовите, ја доставуваме до Советот како точка на дневен ред со цел да се усвои и да се даде можност да се реализираат планираните активности.

Ви благодарам.

**ДЕЈАН ПРОДАНОСКИ:**

Ви благодарам. Отворам претерес по однос на оваа точка.

Дали некој се јавува за збор?

Повелете г-ѓо Симоновска.

**МАРИЈА СИМОНОВСКА:**

Ви благодарам почитуван Претседателе. Почитуван Претседател, почитувани советници, сите присутни и почитувани граѓани, како член во Комисија за родова еднаквост сакам да истакнам дека Програмата за еднакви можности е изготвена за сите граѓани на Општина Прилеп и оваа Програма е пример за еднаквост и можност со која може да покажеме дека Прилеп може да биде подобро место за живеење, а тоа е возможно само и само ако сите ние еднакво си ја дадеме таа шанса. Во оваа Програма се дава можност еднакво да бидат вклучени граѓани од разни целни групи по пол, занимања, возрасти и слично, во разни програми кои нудат можност за подобрување, спречување на многу негативни влијанија и појави, но и можност за развивање на културата, занаетите, самовработување, заштитата и слично. Целта и намерата е да се вклучат граѓаните, а ние како советници и членови на Комисијата со наша заедничка поддршка, одговорност и активности може да придонесеме за нејзино успешно реализирање и ние како Коалиција од опозицијата секако дека на оваа Програма ќе и дадеме целосна поддршка и активност во нејзино реализирање.

Ви благодарам.

**ДЕЈАН ПРОДАНОСКИ:**

Ви благодарам.

Дали некој друг се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Програма за еднакви можности?

Констатирам дека Програмата е едногласно усвоена.

По **5тата и 6тата** точка од дневниот ред:

-Одлука за давање согласност на тримесечниот извештај за финансиското работење на ЈКП "Пазари"-Прилеп, за период од 01.10.2022 година до 31.12.2022 година.

-Одлука за усвојување на Годишната сметка и извештајот за работењето на ЈКП "Пазари" -Прилеп за 2022 година.

Пред да отворам претрес ја повикувам Претседателката на Комисија за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе. Комисијата за финансирање и буџет на одржаната седница на 22.03. ја разгледа предлог- Одлуката за давање согласност на тримесечниот извештај за финансиското работење на ЈКП "Пазари" -Прилеп за период од 01.10. до 31.12.2022 година, како и предлог -одлуката за усвојување на Годишната сметка и Извештајот за работењето на ЈКП "Пазари" -Прилеп за 2022 година. На седницата присуствуваше директорот на ова ЈКП, како и лицето кое што е задолжено за изготвување на финансиските сметки. И мораме да констатираме дека и покрај ваква една тешка година, ова ЈКП сепак ја завршува во позитива, некоја можи минимална добивка од околу 18.000 денари, но сепак и тоа е за поздрав. И поради тоа овие две денеска одлуки ги доставуваме до Советот на Општина Прилеп и бараме истите да бидат усвоени од страна на Советот.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос на овие точки.

Дали некој се јавува за збор?

Бидејќи никој не се јавува за збор ги молам членовите на Советот да се изјаснат.

Кој е "ЗА" усвојување на Одлука за давање согласност на тримесечниот извештај за финансикото работење на ЈКП "Пазари" -Прилеп за период од 01.10.2022 година до 31.12.2022 година?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА и 7 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишната сметка и извештајот за работењето на ЈКП "Пазари" -Прилеп за 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 15 гласови ЗА и 7 гласови ВОЗДРЖАН, Одлуката е усвоена.

По **7мата и 8мата** точка од дневниот ред:

-Одлука за давање согласност на тримесечниот извештај за финансиското работење на ЈПЕД "Енерго Прилеп" -Прилеп, за период од 01.10.2022 година до 31.12.2022 година.

-Одлука за за усвојување на Годишниот извештај за финансиското работење на ЈПЕД "Енерго Прилеп" -Прилеп за периодот од 01.01.2022 до 31.12.2022 година.

Пред да отворам претрес ја повикувам Претседателката на Комисија за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет ја разгледа предлог -Одлуката за давање согласност на тримесечниот извештај за финансиското работење на ЈПЕД "Енерго Прилеп" -Прилеп, за период од 01.10. до 31.12.2022 година, како и предлог- Одлука за усвојување на годишниот извештај за финансиското работење на ЈПЕД "Енерго Прилеп" -Прилеп за период од 01.01. до 31.12.2022 година. Во присуство на директорот на ова ЈП, Комисијата за финансирање и буџет, со 4 гласови ЗА, ги усвои овие точки и како такви ги предлагаме денес на усвојување на Советот на Општина Прилеп.

Благодарам.

**ДЕЈАН ПРОДАНОСКИ:**

Ви благодарам. Отворам претрес.

Дали некој се јавува за збор?

Повелете г-дине Андреески.

**ДАРКО АНДРЕЕСКИ:**

Почитувани, Претседател и членови на Советот. Во однос на ЈПЕД "Енерго Прилеп" -Прилеп, според завршната сметка остварило вкупни приходи од 12.140.023 денари и вкупно расходи од 12.138.178 денари или нето добивка од 1.827 денари. Целокупните приходи на претпријатието се од субвенционирање на Општината, а само на исплата на електрична енергија потрошени се 11.835.000 денари.

Сакам да направам една ретроспектива на ова ЈП од денот кога истото е основано, па до денес со посебен акцент за потребата од неговото понатамошно работење. Јавното претпријатие "Енерго Прилеп" е основано во 2018та година на еден помпезен начин со голема политичка димензија, како предвесник на доаѓањето на гасификацијата во Прилеп во времето на формирањето на претпријатието, примарниот гасовод не само што не беше изграден, туку во тој момент беше завршен само до Кавадарци. За постоењето на секундарен и терцијален гасовод, воопшто не стануваше збор. Претпријатието беше промовирано како нешто што Прилеп ќе го направи еден модерен европски град, со целосно изградена гасификациона мрежа, што ќе придонеси за подобрување на животот на граѓаните во снабдувањето со енергија, особено за огрев, а вооедно ќе придонеси за здрава животна средина и драстично намалување на загадувањето на воздухот. За формирање на претпријатието беше определено лице кое што доби потребни овластувања, Игор Спиркоски да работи на негово формирање. Беше избран Управен и Надзорен одбор. Овластеното лице кое што требаше да биди иден директор на претпријатието беше времено вработено во Општината преку Агенција за времени вработувања и тој договор во неколку наврати му беше продолжуван. А тој во суштина не работеше, бидејќи претпријатието фактички не започна да ја извршува својата дејност. Ова лице осознавајќи ја фактичката состојба, само се повлече од јавното претпријатие и заснова работен однос на друго место. Ваквата статус кво состојба траеше цели 4 години. Во 2022 година како резултат на енергетската криза, сметките за потрошена електрична енергија на Општината драстично се зголемија. Па така, во месец август 2022 година истите достигнаа повеќе од 10 милиони денари, за тој месец. Со ова се појави потреба од пронаоѓање начин како овие издатоци кои што значително го оптоварија буџетот на Општината, да се намалат. Од овие причини се пристапи кон активирање на работата на ова јавно претпријатие кое што како корисник на електрична енергија со помалку вработени ќе плаќа струја по повластена цена. Се изврши промена на Статутот на ова јавно претпријатие на начин што се прошири неговата дејност и се именува вршител на должноста директор. Истовремено на "Енерго Прилеп" беа пренесени броилата на Општината. Сметам дека ова беше правилен и неопходен потег, бидејќи на ваков начин сметките на електрична енергија драстично се намалија, па така за три месеци, октомври, ноември, декември 2022 година за потрошена електрична енергија исплатени се вкупно 11.835.000 денари, што е значително помалку од претходниот период. Но за жал, со одлука на Владата на општините воопшто им е забрането да плаќаат електрична енергија на овој начин заради што се задолжени повторно да ги превземат електрилните броила на свое име и струјата да се фактурира на име на Општината. Заради ова Советот со одлука од 29.12.2022 година ги врати сите броила на име на Општината, заради што го извести Евн со допис.

Сега почитувани колеги од опозицијата го поставувате прашањето за работата на ова ЈП во иднина, повикувајќи го директорот лично да отстапи, а претпријатието да се стави во некаков вид на мирување. Доколку ме прашувате мене лично како правник, јас сметам дека ова претпријатие треба да продолжи да работи. Зошто? Па еве да Ве прашам на пример, што доби Општината што тоа истото беше оставено во мирување, во еден вид на хибернација и мируваше цели 4 години. Од друга страна, основните трошоци за неговата сегашна работа се минимални и се минорни за една Општина како што е нашата. Понатаму, членовите на Управниот и Надзорниот одбор се откажаа од правото за надоместок за учество на седниците. За Ваша информација во тек е изработка на систематизација на работните места кое што е основен предуслов за неговата работа.

Во месец април или мај истекува договорот за одржување на уличното осветлување кој што го има склучено Општината со надворешно правно лице, па би можело оваа дејност да ја пренесеме на ова јавно претпријатие со што би заштедиле значителен износ на средства во Буџетот. И на крајот, можеби најзначајната дејност која што во перспектива ова јавно претпријатие би можело да извршува. Во понеделникот во истата оваа сала беа промовирани 4 многу значајни проекти на Општината, меѓу кои и беше изработка на проекти за поставување на обновливи извори на енергија, фотоволтаици на објектите, односно земјиштето сопственост на Општината. Како носител на овие проекти во блиска иднина беше наведено ЈПЕД "Енерго Прилеп". Од овие причини, и јас сум уверен дека ова претпијатие успешно ќе работи во иднина, бидејќи енергијата е нешто во кое што вреди да се вложува.

Ви благодарам.

**ДЕЈАН ПРОДАНОСКИ:**

Ви благодарам. Дали некој друг се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на тримесечниот извештај за финансиското работење на ЈПЕД "Енерго Прилеп" -Прилеп, за период од 01.10.2022 година до 31.12.2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 7 гласови ПРОТИВ и 1 глас ВОЗДРЖАН, Одлуката е усвоена.

Кој е "ЗА" усвојување на Одлука за за усвојување на Годишниот извештај за финансиското работење на ЈПЕД "Енерго Прилеп" -Прилеп за периодот од 01.01.2022 до 31.12.2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 7 гласови ПРОТИВ и 1 глас ВОЗДРЖАН, Одлуката е усвоена.

По **11тата и 12тата** точка од дневниот ред:

-Одлука за давање согласност на тримесечниот извештај за финансиското работење на ЈКП "Комуналец"-Прилеп, за период од 01.10.2022 година до 31.12.2022 година и

-Одлука за усвојување на Годишната сметка и извештајот за работењето на ЈКП "Комуналец"-Прилеп за 2022 година.

Пред да отворам претрес ја повикувам Претседателката на Комисија за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

**ИРЕНА СТЕРЈОВСКА -ЛОКВЕНЕЦ:**

На одржаната седница Комисијата за финансирање и буџет ја разгледа предлог -Одлуката за давање согласност на тримесечниот извештај за финансиското работење на ЈКП "Комуналец" -Прилеп, за период од 01.10.2022 година до 31.12.2022 година, како и Одлуката за усвојување на Годишната сметка и извештајот за работењето на ЈКП "Комуналец" -Прилеп за 2022 година. На седницата присуствуваше директорот на ова ЈКП заедно со неговиот тим финансиски работници и детално ги образложија овие две одлуки, кои што денес ги разгледуваме и со 4 гласови ЗА, Комисијата за финансирање и буџет му предлага на Советот денеска да ги усвои овие точки.

Благодарам.

**ДЕЈАН ПРОДАНОСКИ:**

Благодарам за извештајот. Отворам претрес по однос на овие точки.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на тримесечниот извештај за финансиското работење на ЈКП "Комуналец"-Прилеп, за период од 01.10.2022 година до 31.12.2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 7 гласови ПРОТИВ и 1 глас ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишната сметка и извештајот за работењето на ЈКП "Комуналец"-Прилеп за 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА, 6 гласови ПРОТИВ и 2 гласови ВОЗДРЖАН, Одлуката е усвоена.

По **13та, 14та, 15та и 16-та** точка од дневниот ред:

-Одлука за давање согласност на тримесечниот извештај за финансиското работење на ЈП за ПУП Прилеп за период од 01.10.2022 година до 31.12.2022 година.

-Одлука за усвојување на Годишната сметка и извештајот за работењето на ЈП за ПУП Прилеп за 2022 година.

-Одлука за давање согласност на Одлуката за распоредување на добивката остварена по годишна сметка на ЈП за ПУП Прилеп за 2022 година

-Заклучок за давање овластување за потпишување на Колективен договор за уредување на правата и обврските од работен однос на вработените во ЈП за ПУП -Прилеп.

Пред да отворам претрес ја повикувам Претседателката на Комисија за финансирање и буџет, г-ѓа Ирена Стерјовска -Локвенец и Претседателот на Комисијата за Статут и прописи г-дин Дарко Андреески да поднесат извештај по однос на овие точки.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

На одржаната седница на Комисијата за финанасирање и буџет беше разгледана Одлука за давање на тримесечниот извештај за финансиското работење на ЈП за ПУП Прилеп за период од 01.10.2022 година до 31.12.2022 година. Беше разгледана исто така Одлуката за усвојување на Годишната сметка и извештајот за работењето на ЈП за ПУП Прилеп за 2022 година. Исто така беше разгледана и предлог- Одлуката за давање согласност на одлуката за распоредување на добивката остварена по годишна сметка на ЈП за ПУП Прилеп за 2022 година. На Комисијата присуствуваше директорот на ова јавно претпријатие кој што навистина детално и темелно ги образложи точките кои што беа ставени на разгледување. И со оглед на тоа што е претпријатие кое што презентира и добивка, како Комисија за финансирање и буџет предлагаме денес Советот да ги усвои овие точки.

Благодарам.

**ДЕЈАН ПРОДАНОСКИ:**

Благодарам.

Повелете г-дине Андреески со Вашиот извештај.

**ДАРКО АНДРЕЕСКИ:**

На денешната Комисија за Статут и прописи, единствена точка на дневен ред беше предлог- Заклучок за давање овластување за потпишување на Колективен договор за уредување на правата и обврските од работен однос на вработените во ЈП за ПУП -Прилеп. Согласно Правилникот за постапката за доставување и регистрација на колективни договори и нивните измени во Министерството за труд и социјална политика е потребно Советот да го овласти во конкретниот случај, Претседателот на Управниот одбор, да го потпиши овој колективен договор. Колективниот договор ќе биде потпишан помеѓу јавното претпријатие од една страна и репрезентативните синдикати, а тоа се УПОС и ССК, тоа е Синдикатот за комуналните дејности. Комисијата едногласно му предлага на Советот овој заклучок да биде усвоен, онака како што е предложен.

**ДЕЈАН ПРОДАНОСКИ:**

Ви благодарам за извештаите.

Отворам претрес по однос на овие точки.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на тримесечниот извештај за финансиското работење на ЈП за ПУП Прилеп за период од 01.10.2022 година до 31.12.2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 7 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишната сметка и извештајот за работењето на ЈП за ПУП Прилеп за 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 7 гласови ВОЗДРЖАН, Одлуката е усвоена.

Кој е "ЗА" усвојување на Одлука за давање согласност на Одлуката за распоредување на добивката остварена по годишна сметка на ЈП за ПУП Прилеп за 2022 година?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 8 гласови ВОЗДРЖАН, Одлуката е усвоена.

Кој е "ЗА" усвојување на Заклучок за давање овластување за потпишување на Колективен договор за уредување на правата и обврските од работен однос на вработените во ЈП за ПУП -Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 21 глас ЗА и 1 глас ВОЗДРЖАН, Заклучокот е усвоен.

По точките од **22ра до 37ма** од дневниот ред кои се однесуваат на завршните сметки на основните и средните училишта.

Пред да отворам претрес ја повикувам Претседателката на Комисија за финансирање и буџет г-ѓа Ирена Стерјовска -Локвенец да го поднесе извештајот по однос на овие точки.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет на одржаната седница на 22.03. ги разгледа следниве одлуки:

-Одлука за усвојување на годишните сметки на ОУ "Блаже Конески" -Прилеп

-Одлука за усвојување на годишните сметки на ОУ "Гоце Делчев" -Прилеп

-Одлука за усвојување на годишните сметки на ОУ "Добре Јованоски" -Прилеп

-Одлука за усвојување на годишните сметки на ОУ "Рампо Левката" -Прилеп за 2022 година,

-Одлука за усвојување на годишните сметки на ОУ "Круме Волнароски"- с.Тополчани, Прилеп за 2022 година

-Одлука за усвојување на годишните сметки на ОУ "Страшо Пинџур" -с. Мало Коњари, Прилеп за 2022 година

-Одлука за усвојување на годишните сметки на ОУ" Кирил и Методиј" -с. Канатларци, Прилеп за 2022 година

-Одлука за усвојување на годишните сметки на СОЕПТУ "Кузман Јосифоски -Питу" -Прилеп за 2022 година, како и

-Одлука за усвојување на годишните сметки на СОУ "Ристе Ристески -Ричко"-Прилеп за 2022 година.

Во присуство на директорите на средните и основните училишта ги разгледавме годишните сметки на истите и како Комисија за финансирање и буџет со 4 гласови ЗА, предлагаме денес Советот на Општина Прилеп да ги усвои завршните сметки на овие средни и основни училишта кои што ги наведов.

Благодарам.

**ДЕЈАН ПРОДАНОСКИ:**

Благодарам. Отворам претрес по однос на сите овие точки.

Повелете г-дине Китаноски, имате право на збор.

**АЛЕКСАНДАР КИТАНОСКИ:**

Почитувани колеги советници, почитувани директори на средните општински училишта и основните училишта од територијата на општина Прилеп. Во мојата дискусија по однос на завршните сметки за основните и средните училишта, би дискутирал генерално за сите, барем за овие во делов што се на денешната седница поставени на дневен ред. Веројатно таа дискусија ќе биди и со дел од останатите, но тоа ќе го разгледаме за останатите училишта на наредната седница.

Од завршните сметки во делот на инвестициите во образованието, односно капиталните расходи за капиталните инвестиции за 2022 година во делот на блок дотациите, можи да се види дека се реализирани само 20,6 милиони денари или само 49% од оние планирани 41 милион денари. Во основното образование реализирани се капитални расходи од 11,3 милиони денари, а во средното само 8,3 милиони денари. Значи за изминатата година можиме да заклучиме дека е многу малку направено во делот на некои капитални инвестиции, како во основните, така и во средните училишта. Дискутиравме на вчерашната Комисија за финансирање и буџет, каде што дел од директорите презентираа некои работи кои што ги имаат направено во основните и средните училишта, али тоа генерално не е некоја капитална инвестиција. Тоа се тековни работи кои што и нареднава година и оваа година треба да ги реализирате.

Како локална власт изминатата година се посветивте исклучиво во неколку училишта да ги разрешите директорите кои успешно раководеа со тие училишта. Посебно, почитувани советници, беше силен притисокот врз претходните директори за делот околу организираниот превоз за ученици во средните училишта, кои се однесуваше за периодот од септември до декември 2021 година. Една работа околу тој превоз нека Ви биди начисто. Тие претходни директори заштитувајќи се себе си од незаконското работење, штитејќи ги интересите на училиштата и општината, ги добија споровите пред судските институции и по правосилноста на судската пресуда, износот кој не е исплатен по тие спорови, остана на сметка на Општина Прилеп, односно на сметка на училиштата. Тој износ не е мал, некаде околу 15 милиони денари, односно 250.000 евра. Е сега, дали незаконско работеле тие директори, проценете сами, а судските институции, тоа го докажаа. Ако зборуваме за незаконско работење, коректно е да се погледнете и Вие директори и сите околу Вас и колку од Вас се по втор, трет пат вршители на должност директори или по два, три пати беа до распишувањето на оглас. Но, одговорноста за таа работа секако не е Ваша, таа е на Градоначалникот. Во делот на директорите на средните училишта колку од нив и по кој закон склучивте по два анекси на договори за организиран превоз на ученици? За договор кој што заврши на 30 декември, минатата година, склучивте еден анекс. Повторно склучивте во оваа фискална година уште еден анекс. Зборуваме за постапка која не можевте навремено да ја спроведите за објавување на јавна набавка, а Вашите констатации не на оваа седница, на претходната седница на Комисијата за финансирање и буџет беа дека тоа се должи на ненавременото добивање на согласност за објавување на јавна набавка за организиран превоз на ученици. Очекувам училишните одбори во овие училишта да се позанимаваат и со оваа работа. А не, истите тие училишни одбори да вршат притисок како врз довчерашната директорка на СОУ "Ѓорче Петров", и да бараат нешто што не можат да најдат... Да не ги гласаат завршните сметки за кои и доколку имаше неправилности во нив, има институции кои што ќе се занимаваат со таа работа. Инаку како податок на сметката 787, еве конкретно во ова училиште, знаете Вие сметката за самофинансирачки активности, истата таа директорка остави салдо од 2,5 милиони денари. Знаете колкав е износот, сите сте директори 2,5 милиони денари за едно училиште на сметка од самофинансирачки активности.

По барање, сега по однос за средниве училишта, по барање на дел од родители на ученици од 3та година, морам и ова да го спомнам од говорница, во средните училишта меѓу кои сум јас како родител, морам да продискутирам и за екскурзиите кои треба да ги спроведите, кои се во годишните програми во средните училишта за учениците од 3та година. Жално е почитувани директори втора година да не можите таа постапка да ја завршите, која е предвидена согласно Правилникот за изведување на екскурзии и исклучиво не го применувајте и најлесно ќе биди така. Оставете ги родителите во таа комисија од Советот на родители кои што се 3 члена, одделенските раковители, нека си ја истераат работата.

На крајот би поставил и едно прашање до почитуваната директорка, се надевам дека е тука од СОУ "Ристе Ристески -Ричко", да. Цветанка Ѓорѓиоска бевте. Почитувана директорке, минатата година во месец март бевте именувана за В.Д. на ова средно општинско училиште. Прашањето ми е, од месец март па до крајот на учебната година, Вие во тоа средно општинско училиште бевте В.Д. директор, бевте професор, бевте во исто време и одделенски раководител. Од кои причини не ангажиравте наставен кадар за да Ве замени Вас, која плата Вие во тој период ја земавте и ако била добра праксата зошто не продолживте во понатамошниот период, ако сте толку успешен менаџер. Се надевам немојте оправдување да ми дадете околу дефицитарноста или наставниот кадар, бидејќи сигурно има и несоодветни кадри ангажирани во останатите училишта како професори по Вашиот предмет, не знам физика, што предавате. Толку околу оваа работа.

Ви благодарам.

**ДЕЈАН ПРОДАНОСКИ:**

Ви благодарам. Одговор ќе дадете?

Повелете со одговор.

**ЦВЕТАНКА ЃОРЃИОСКА -Директор на СОУ "Ристе Ристески -Ричко" -Прилеп:**

Добар ден. За тоа дека сум назначена како В.Д. директор точно на вчерашниот ден на 22.03. и точно измина една година и 1 ден до сега, меѓутоа зошто немам положено тоа треба да ја прашате сегашната В.Д. директорка на Државниот испитен центар, бидејќи ние обуките ни се завршени во јануари, а од тогаш до денеска не ни е дадена ни тема за семинарска работа. А тоа е според нивниот закон дека треба тие во рок од 8 дена од последниот поднесен извештај на обучувачите, тие да ни дадат семинарски за да ја почниме постапката за полагање на испит.

За анексите може да Ви кажат носителот на јавната набавка, меѓутоа во моментот директорот од хемиското училиште од "Орде Чопела" не е тука. Инаку околу анексите, да точно е дека направивме два анекси и тие беа според закон, а тоа се потврди и во постапката која што се водеше.

За тоа дека работев како професор по физика, работев, бидејќи немаше кадар кој да ме замени. А за да не останат учениците без оценка заради тоа што предавам во 10 класа и бев вооедно да, и класен раководител на паралелката 1ва-8, спортска гимназија. Јас работев и успевав. Па не знам колку саати останував на работа, можеби по 12, 13 часа на работа и земав плата како директор. Како В.Д. директор. Која што сѐ уште сум и како В.Д. директор. Класно раководство не земав. Земав плата само како В.Д. директор. Јас имам толку да кажам.

**ДЕЈАН ПРОДАНОСКИ:**

Добро, Ви благодарам.

**ЦВЕТАНКА ЃОРЃИОСКА -Директор на СОУ "Ристе Ристески -Ричко" -Прилеп:**

Ако имате некои прашања, поставете повторно.

**ДЕЈАН ПРОДАНОСКИ:**

Повелете дополнително.

**АЛЕКСАНДАР КИТАНОСКИ:**

Околу Вашето полагање во Државниот испитен центар, не беше предмет на моето прашање тоа, ама... Градоначалникот и училишниот одбор во Вашето училиште треба да ги почитуваат законските прописи. Значи има рок, предвидено е во Законот за средно образование, кога треба да се распиши огласот, во рок од колку денови добивате согласност од Градоначалникот за распишување на оглас. Кај пишува директорке дека Вие треба да положите за директор под дифолт, Вас Ви следува тоа место таму? Па да бидите Вие директор? Не е тоа кибицирано, маркирано за Вас. Проблемот е во почитување на Законот за средно образование кај што се предвидени рокови за распишување на огласи. Не пишува дека В.Д треба да положи во Државниот испитен центар испит за директор, па да се распиши огласот. Нема смисла стварно.

**ДЕЈАН ПРОДАНОСКИ:**

Благодарам. Повелете г-ѓо Белеска.

**ХИЛДА БЕЛЕСКА:**

Почитувани, Претседател на Совет, колеги советници, останати присутни. Бидејќи се отвори дискусија на оваа тема, би сакала да го разгледаме заедно работењето на претходната директорка на СОУ "Ристе Ристески -Ричко". Во нејзиниот мандат имаме само еден... имаше само еден тендер за реконструкција на санитарните јазли за наставниците и по една вертикала за учениците, во 2019 година. Но, на основниот договор се прават два анекси за негово проширување и вредноста нормално се зголемува. Имаме предмет со пресметка за реконструкција на санитарните јазли од 3.579.470 денари. Согласност е барана на 2.850.000 денари. Договорот е со вредност од 2.664.000 денари. Пред да е склучен договорот има барање за промена на вц шолји со чучавци кои се поскапи. 650 денари без ддв. Прв анекс на договор има за дополнителни 89.964 денари без ддв или 106.157 денари на 13.02.2019 година. Втор анекс на договор, на 14.02.2019 година исплатени се 347.546 денари. Трето, за непредвидливи трошоци, работи има побарување од 241.388 денари. Надзор извршил Благоја Богоески потпишан на извештајот на 12.09.2019 година. Инспекциски надзор бил присутен во училиштето, извршено 14.03.2023 година и во записникот стои дека вц-еата кај учениците штотуку направени не се соодветни спрема законите и дека таваните на вц-еата кај учениците биле повторно за реновирање. Значи залудно потрошени пари. Исплатени 250.000 на адвокат. Проблеми со превозот на учениците. Нарушена работна атмосфера во училиштето. Постојано расправање со колегите, чекање со денови за потпис на свидетелства и дипломи. Немање време за состаноци со колегите.

Распоредот за учебната година е посебна приказна. Во 2020-2021 година се прави распоредот ден по ден. Значи конфузија од часови, прескокнување на часови или додавање на нови часови на наставници. На крајот на учебната година, ангажирање се 2 надворешни лица за да го направат распоредот на кого им се исплатени на секој по 15.000 денари, а претходно сосем друго лице вработено во училиштето го правел распоредот во претходните години. Значи да видиме каква е работата на претходната директорка.

Благодариме.

**ДЕЈАН ПРОДАНОСКИ:**

Ви благодарам. Повелете г-дине Мариновски, реплика.

За збор? Се извинувам, повелете за збор.

Не, не, сфатив дека е реплика. Се извинувам.

**НИКОЛЧЕ МАРИНОВСКИ:**

Благодарам Претседателе, почитувани присутни. Колешке немав намера да зборувам ама малку ме испровоциравте сакавте да потсетите на нешто од порано, сега јас ќе Ве потсетам Вас. 10та седница, 15.04.2022 година, како започна и како течеше овде, во овој Совет. Започнавме со јавен линч против директорката на "Ѓорче Петров". Најпрвин започнавме зошто во една паралелка имало 17 ученици, сега во моментов има во "Кире Гаврилоски" во една паралелка 16, во "Гоце Делчев" има 9. Никој од Вас не стана да го постави тоа прашање. Тогаш поставувавте, ја линчавте директорката. Потоа, продолживте со, еве личниот интегритет на директорката Петра, дали имала образование, немала образование... Постапката покажа дека била соодветна. Никој не излезе од Вас овдека доблесно да и се извини на директорката. Потоа продолживме со линчот на Баракоска. Зошто примила повеќе 7 ученици, беше прашањето од колешка. Да не требаше Тополчани да ги пратиме од Точила децата? Таму да учат, оти таму се помалку па да ја збијаме паралелката. Зошто ги примила? Пак после продолживме со напад на директорката Петра. Зошто дозволувала да се преместуваат ученици во втора година од една паралелка во друга паралелка. Требаше ние да му кажиме на родителите и на учениците дали треба да... законски, можно е. Тие сакале да се преместат од физиотерапевт во медицинска сестра или било како, небитно. Зошто вработен направил на интернет мрежа? Кој требаше да направи?... Ако не вработениот? Дали знаете дека сега кај Вас во едно основно училиште на распишан тендер има промена на сијалица, а вработен имате хаус мајстор. Училиштето плаќа посебна фирма да ја смени сијалицата во неговото училиште. За тоа не прашувате.

После, имавме за превозот на учениците. Според Вас требаше да ги оставиме учениците заради законските норми. Еве колегата Китаноски, Ви објасни конкретно дека директорите ги добијаа судските спорови. Вие овдека ги линчавте за незаконско работење. Пред некое време на сличен начин Вие го обезбедивте превозот, зборувам како мнозинство, не конкретно Вие, да не ме сфатите погрешно. Вашите директори на сличен начин со склучување на анекси, бидејќи немаа легитимен тендер за превоз. Ама ние не се побунивме. Затоа што децата треба да бидат превезени до училиште.

После излеговме со малку поинтересни прашања. Зошто имало групна набавка за нафта? Зошто училиштата и покрај групната набавка дополнително набавувале? Затоа што ја потрошиле нафтата. Јас ги имам запишано имињата која советничка што има прашувано и кој советник. Само не сакам сега да одиме на тој принцип. После излезе друга советничка што се набавило за ситен инвентар. 300 и нешто илјади денари беа. Ниту еден од Вас денеска не излезе да ги праша директориве, а бе колку моливи купи ти, колку наливи купи? Дали вишок купи или не? Сите си чутите сега. Ама сега се Вашите директори и сега леле добро е. Ама тогаш беше по наредба линч и нема проблем. Продолживте.

Прашање имаше за поправките на Гимназијата. Зошто се поправала Гимназијата? Што треба да се прави на 60-70 години објект? Да не се поправа? Да го оставиме да течи, да падни? Не знам. После имавме за јолуците во "Добре Јованоски". Ниту еден од Вас не излезе да постави прашање, еве ќе имате можност на наредната седница за оградата во "Климент" колку метри е, или за оградата во "Кире Гаврилоски". Не сум против за оградата, да не ме сфатите погрешно. Ама никој од Вас, а тогаш за метражата на јолуците разговаравме. Колку метра јолук имало во "Добре Јованоски"... сменет... добро, услуга, небитно. Ами и сега е услуга, оградата некоја е вратена назад, некоја останата истата, небитно. Ама, така систематски никој од Вас денеска немате излезено со тефтерчината како што дојдовте тогаш и да кажите како е. Никој од Вас не поставивте прашање.

На минатата седница, колешката Симоноска имаше еден емотивен настап и тогаш се повикувавте на институции, дека треба институциите да си го решат проблемот. И се согласувам, точно е, институциите треба да си го решат проблемот. Ама тогаш овдека еден советник излезе и рече ние сме институцијата кај што треба основните и средните училишта да поднесуваат извештаи, ние сме институциите, нас треба да ни кажите за нафтата. Еве институциите си го кажаа зборот. Тогаш беше целенасочено. Мора секој еден директор останат од претходната власт да биди линчен. Е како не? Па за ниеден од Вашите не поставите прашање. Тогаш и тогаш не поставивте. И сега не поставувате. Искрено жалам што ниту еден од Вас не собра храброст да ги пофали тие директори, да кажи дека во "Ѓорче Петров" се смени фасада, во "Блаже Конески" се смени фасада, во "Кире Гаврилоски" добија спортска сала. Да речите, секоја чест на Вашето работење, на проектите кои ги поднесовте за таа работа, секоја чест. Никој од Вас не собра храброст за тоа да ги пофали.

Многу сум испровоциран од една друга работа и затоа и овој говор тогаш го спремав... На еден портал многу близок на Вашата политичка партија или оној кој ги промовира Вашите политички ставови -промената на директорката на "Ѓорче Петров" беше најавена како промената на последниот мохиканец. Е сега сметате дека е фер према овие директори утре тие да ги нарекува некој мохиканци? Никој од Вас, а и од нив, не излезе да го осуди тој чин, да речи ние се оградуваме или сметаме дека не треба да има... или некаков политички став да се кажи дека директор на било кое училиште не треба да биди навредуван на тој начин. Мислам дека и колегата Китаноски добро Ви кажа. Директорката Петра и го реновираше училиштето.. и пари остави на сметка, а никој од Вас не излезе да ја заштити барем во личниот дел, во личниот интегритет.

На директорите на училиштата ќе им се обратам лично, пред неколку седници јас овдека на колегите му ја цитирав една поема од Мартин Номлер... да. И сега ќе Ви ја повторам и Вас. Таа вели... таа оди вака... Таа се вика: кога тие дојдоја, кога дојдоја социјалистите, немаше кој да зборни затоа што не бев социјалист. Кога дојдоја по комунистите, не реков ништо оти не бев комунист, кога дојдоја по евреите, не реков ништо оти не сум евреин, кога дојдоја по мене, немаше кој да зборни за мене. Директори на училишта јас Ве замолувам Вие да бидите обединети по ова прашање и политичките ставови да ги држите надвор од училиштата, небитно кој Ве назначува. Ако денеска молчите за Петра, утре за Вас кој ќе зборува? Еве гледате тие молчат за Петра.

Официјално, советничката група на Сдсм и коалицијата го осудува секој чин на лична дискредитација на било кој директор на основно и средно училиште. Го задржуваме правото да ја коментираме нивната работа, односно нивното неработење.

Благодарам.

**ДЕЈАН ПРОДАНОСКИ:**

Ви благодарам за... повелете реплика г-ѓо Силјаноска.

После г-дине Николоски. Збор сакате? Добро.

**ЈУЛИЈАНА СИЛЈАНОСКА:**

Колега Мариновски. Индиректно бев повикана за личнот според Вас на директорката на СОУ "Ѓорче Петров". За жал го толкувате линч фактот со кој што настапив со докази. Имавте писмени докази, презентирани беа. Начинот на кој што претходниот директор Страшо бил разрешен и како Вашата директорка понатака била именувана како В.Д. директор, па изборот на директор. Јас бев таа што прозвав во поглед на образованието. Само чинам дека имате недостиг на информации. Само да Ве информирам дека Училишниот одбор, спомнавте институции инстанци, се обрати до УКЛО и до Високата медицинска школа во поглед на толкување на образованието и дали таа исполнува услови спогласно законот. Јас ги имам и тие документи. Само можам кратко да Ви кажам, дека според законот како степен кој што е обврска да го има еден директор е 240 кредити академски студии и се изјаснија дека се останато, 180 прв циклус стручни студии, не можи да имаме акумулација на останатите 60 од втор циклус. Законот изрично стои дека: треба да има 240 кредити академски студии на прв циклус. И уште нешто, за да имаме подобро толкување на образованието и дали таа исполнува услови согласно закон, беше побаран елаборатот на Високата медицинска школа, во кој што елаборат има јасно објаснување, кадрите кои што стекнуваат одредени дипломи, со кои квалификации и каде одговараат да работат во одредени институции. Никаде не стои дека се исполнети условите од аспект на образовниот процес да биди некој директор со тоа стекнато звање. Единствено, од аспект на образованиот процес, таа директорка има право да биде професор по пракса. Слободно можите, ги имате документите во Училишниот одбор, само можам да Ве информирам ако сакате чисто, кога се тие доставени од единицата на Универзитетот, само една секунда... значи од Високата медицинска школа истите се доставени на 02.02.2023 година и се заведени со архивски број 08-134/3, а исто така и од Ректоратот имате изјаснување кое што е од 01.02. Што значи, ако гледаме на нештата, нештата стигнале до Ректоратот, Рекотратот ги упати до Високата медицинска школа, тие се изјаснија и исто така Ректоратот достави изјаснување во поглед на образованието. Па тогаш колега Мариновски, линч е или пак да Ве прашам некој што не исполнувал законски услови, а води директорско место и носи одлуки, тие одлуки се ништовни или исправно правни?

Толку имав да Ви кажам.

**ДЕЈАН ПРОДАНОСКИ:**

Повелете контра реплика, па Вие колешеке Стерјовска- Локвенец.

**НИКОЛЧЕ МАРИНОВСКИ:**

Колешке. Државен просветен инспекторат или институцијата која го следи работењето си го кажа своето. Си направи записник и рече дека нема основ за разрешување. Бараме институциите да се почитуваат... и сега... ајде сега..

**ДЕЈАН ПРОДАНОСКИ:**

Ве молам не дофралајте од место.

**НИКОЛЧЕ МАРИНОВСКИ:**

Значи си го кажа своето Државен просветен инспекторат. И жалам што не ја разбравте поентата на моето говорење. Продолживте пак истото. Јас намерно избегнав да го прозивам...

**ДЕЈАН ПРОДАНОСКИ:**

Ве молам од место да нема.

**НИКОЛЧЕ МАРИНОВСКИ:**

Намерно избегнав да го прозивам секој советник кој што прашувал тогаш, а сега молчи. Оти не излеговте за "Ристе Ристески-Ричко" како што излезе нашиот колега да видите... за истава ситуација, зошто директор и предава и е директор и сите тие работи? Оти не излеговте?

**ДЕЈАН ПРОДАНОСКИ:**

Ве молам.

**НИКОЛЧЕ МАРИНОВСКИ:**

Ајде сега... во ред. Јас имав друга поента на говорењето, Вие упорно сакате и понатаму да продолжите за директорката до последно. Еве ја разрешивте, сега што уште? Целта на мојот говор беше друга. Жалам што не ме разбравте.

Ви благодарам.

**ДЕЈАН ПРОДАНОСКИ:**

Ви благодарам.

Повелете реплика Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Колега Мариновски, како велите, битно- небитно?

**ДЕЈАН ПРОДАНОСКИ:**

Ве молам.

**ИРЕНА СТЕРЈОВСКА -ЛОКВЕНЕЦ:**

Колега Мариновски, како велите, Ве слушнав во Вашиот збор? Битно- небитно? Е па многу е битно, да Ви кажам знаете што? Колку време немаат распишано за полагање на директорски испит? Знаете колку време? Па зошто прашува тогаш колегата Китаноски, зошто по вторпат, по третпат, не знам... се добива В.Д. директор на основните училишта? Па дајте прашате таму каде што треба да прашате. Зошто долго време 3 или 4 месеци не знам, директорите можат да ме... и година, еве ми сугерираат од редовите... немаат распишано за полагање за директорски испит. Зошто се одолговлекува тоа? Зошто постојано централната каде што можи да кочи, кочи... локална? Зошто? И не можи да речите небитно, битно е тоа. Затоа што доколку имаа распишано оглас за полагање на директорски испит за време на В.Д мандатот од 6 месеци, најверојатно директорите ќе го имаа положено тој испит и немаше да има потреба да бидат назначувани по втор или третпат за В.Д. директори.

Велите за порталиве, па ние не сме должни овдека да коментираме за секој портал, кој што зборува, па нити Вие нас не не браните кога некои портали не напаѓаат. Да влезиме во таква ситуација? За "Ѓорче Петров" денеска зборуваме... и покрај тоа отворивте тема... и покрај тоа што не е на дневен ред точката за училиштето "Ѓорче Петров"... Меѓутоа знаете дека финансиските сметки на ова училиште не се усвоени од страна на Училишниот одбор. Причини, сигурно има... сега за тоа дали е тоа наредба наша, јас не знам од каде Ви се тие инсајдерски информации, мислам дека навистина не Ви се точни... Не Ви се колега точни. И знаете што? Сакате да ја фалиме Вашата директорка Петра Лукареска, Бардакоска ја спомнувате за "Блаже Конески", за што да ги пофалиме? Дека ги направиле фасадите со средства од МОН? Па да Ви кажам во 2022 година, дека еве пример ќе го спомнам училиштето, ОУ "Рампо Левката" има аплицирано за проект во МОН за термо-фасада, проектот во вредност некаде е 6 милиони денари. Знаете колку му одобрија? 10.000 денари. 10.000 денари на проект од 6 милиони денари. Па зошто? И затоа што МОН го кочи и тој да не ја напрај фасадата. За да Ви дава простор овдека Вие денеска материјалот да зборувате. Зошто? Затоа што нема друго што да кажите. На Комисија вчера кога разгледувавме, кога директорите кажуваа што имаа сработено, сакавте да го релативизирате нештото. Тоа било ситно, тоа било не знам што. Па за ова за крупно не сака МОН да даде повеќе средства. Толку е основниот буџет за 2022 година. Толку можеше да се направи, со тоа толку колку што можеше навистина ги доопремија кабинетите онаму каде што имаше потреба. И не можи да кажувате дека не е битно. Битно е.

**ДЕЈАН ПРОДАНОСКИ:**

Ви благодарам. Повелете контра реплика.

**НИКОЛЧЕ МАРИНОВСКИ:**

Изгледа и Вие не ме разбравте. А бе... не Ви отворив јас тема "Ѓорче Петров", туку Ви кажував како се одвиваше седницата и како Вие се однесувавте. А денеска молчите. Тоа сакав да Ви го пренесам. Вие не излеговте сега како тогаш, а бе дали купи ти 10 моливи? Дали купи наливчина? Што правеше со овие 200.000 денари? Така треба да ги прашуваме? Да го прашаме дали доволно хартија набавил или не набавил или колку професори има или нема?

Втора работа. Околу испитите. Имате 3, 4 назначени директори. Зошто Вашиот Градоначалник па за назначување, за транформација таа Комисијата што беше на работниот однос, колку време не распишува...? Не ја свикуваше комисијата? И кај пишува па дека во образование мора да биди директорот од Вмро, па да мора тие да положат за испитите? Немаше други што исполнуваат услови? Ама не, Вие сакавте партиски. Е овој мора да биди. Па назначете други дури да положат. Оти не назначивте? Сега зборуваме за образование на места за нашите деца разговараме. На места кај што не треба воопшто да има политика. Е сега... И за "Добре Јованоски"... ај да не разводнуваме.

Фала.

**ДЕЈАН ПРОДАНОСКИ:**

Ви благодарам. Повелете г-дине Николоски имате право на збор.

**ИГОР НИКОЛОСКИ:**

Почитувани колеги, излегувате овдека и кажувате дека малку пари биле вложени во образованието. Значи 2022 година во основно и средно образование се вложени 20.000.000 денари. До негде се согласувам со Вас, прибидејќи колку и да се вложува во образованието е секогаш малку и континуирано треба повеќе средства да вложуваме во образованието, но јас очекував од Вас да излезите на говорница и да зборувате за суштинските проблеми во образованието. Дали знаете дека основната дејност во образованието е воспитно - образовна? Почитувани колеги, оваа неспособна власт на централно ниво, каде што спаѓате и Вие, нема обезбедени учебници за учениците, па наставниците, директорите и учениците мака мачат да обезбедат соодветен материјал. Па и тие неколку учебници кои ги испечативте се со еден куп грешки, внатре е сето весела географија. И на крај излегува Министерот да не утеши и ни вика дека ако една третина од учебникот е погрешен ќе биди повлечен. Мислам дека колегата Мариновски зборуваше сега, значи стварно образованието е... сите треба да се грижиме за нашите деца. Нашите деца немаат учебници. Почитувани колеги направивте тотален хаос во образованието. И излегувате и критикувате, а очекувам како што се грижите овдека за подобрувањето на условите за учениците, ќе се погрижите и ќе побарате одговорност од Вашите претпоставени и Вашите министри за овој хаос што го направија во образованието. И на крај, дали некој треба да биди директор или не треба, претходно зборувавме си има Државен просветен инспекторат и треба... да... ама доколку имало неправилности, значи досега ќе било реагирано.

Ви благодарам.

**ДЕЈАН ПРОДАНОСКИ:**

Збор беше. Повелете г-дине Мариновски реплика, а после Китаноски.

**НИКОЛЧЕ МАРИНОВСКИ:**

Колега јас не спомнав малку пари во образованието. ...Извини, јас мислев дека мене ми реплицираш, затоа и го прашав Претседателот. Убаво кажавте воспитно - образовна дејност. А Вие, демонстрирате политика во воспитно - образовни институции. Не назначувате директори со лиценци, со сите тие работи, назначувате континуирано В.Д -ина. Во ред, не викам дека не треба да бидат... не викам дека не се компетентни... дека се некомпетентни луѓето. Тука не навлегувам во нивната стручност.

**ДЕЈАН ПРОДАНОСКИ:**

Ве молам од место да не дофрлате.

**НИКОЛЧЕ МАРИНОВСКИ:**

А бе Ирена Вие ветувавте дека се ќе смените бе. Вие ветувавте, не јас. Вие ветувавте дека ќе бидите поразлични, затоа колегата Јованоски убаво не шиканира после овдека мурто и курто, седни еднио стани другиот. Ако ние сме грешеле, зошто Вие грешите сега?... А, не… Вие сте совршени, алал да Ви е.

Хаос во образованието. Колега повеќе говорот ти беше за централна власт, отколку за локална. Ви имам неколку пати кажано, ние разговараме овде за локална власт. Ако имате нешто слободно обратете се до централна власт, направете пресконференција, кажете, Вашите проблеми во Вашата институција таму каде што работите како наставник, кажете ги, обратете се до Владата. Ние овдека разговараме за општина Прилеп. Буквално за работењето на Општина Прилеп. Нас не плаќаат граѓаните на општина Прилеп од нивниот буџет ние земаме плата. Така да, Ве молам концентрирајте се ова за што сме платени. Секој ако си ја брка сопствената работа, поефективни ќе бидиме. А за централната, има други, има пратеници, имате таму Ваши претставници, кажете му ги проблемите. Ако имате проблем Вие како наставник да ја извршите Вашата работа, Вашата просветна дејност, објаснете зошто имате, како имате, одбијајте да ја работите и тоа имате по закон право.

Благодарам.

**ДЕЈАН ПРОДАНОСКИ:**

Повелете контра реплика.

**ИГОР НИКОЛОСКИ:**

Почитуван колега, дали Вашето дете има учебник по биологија? Дали Вашето дете има учебник по географија? Па се работи за децата наши овде. Нема, не се соодветни. Учат од тетратка... Од учебник, да. Од учебник. Да, да... добро.

**ДЕЈАН ПРОДАНОСКИ:**

Ај Ве молам. Ве молам, ајде.

**ИГОР НИКОЛОСКИ:**

Значи зборуваме за образование каде што учат нашите деца. Немаат соодветен материјал. Една третина грешки ако имало ќе сме го сменеле учебникот. Па весела математика, весела географија во учебниците. И сега дали имало шајка закоено во училиште? Па нема да... па дека поддршката од министерство е 10.000 денари за училишта за фасада. Па затоа нема. Тотален хаос направивте во образованието и сега овдека ќе критикувате.

**ДЕЈАН ПРОДАНОСКИ:**

Повелете реплика г-дине Китаноски.

**АЛЕКСАНДАР КИТАНОСКИ:**

Почитуван колега советник, не малку, нула инвестиции имате претходната година, во образованието. Нула. А да зборуваме за поддршка од централна власт? Вие сте советник еве 18 месеци, видете го износот на блок дотации кои што го одделува централната власт за основно и средно образование, колку е претходната година? Највисок. Не е само за плати, нека Ви кажат... Претседател сте на Комисија за финансирање, како само за плати? Како само за плати?

**ДЕЈАН ПРОДАНОСКИ:**

Ве молам.

**АЛЕКСАНДАР КИТАНОСКИ:**

Не е само за плати колешке Стерјовска.

**ДЕЈАН ПРОДАНОСКИ:**

Ве молам.

**АЛЕКСАНДАР КИТАНОСКИ:**

Претседателка сте на Комисија за финансирање, треба тоа да го знаете. Инаку директорите и за нивното менаџирање и за нивната способност, посебно директорите на средните училишта, еве кажав пример во претходната дискусија. А бе една екскурзија на децата од трета година не можат да му спроведат. Оти, се сака нешто... да го заобиколат Правилникот, ваму таму. Така ќе останат дечињата, нема никаде да шетнат. Тоа е проблемот.

А во делот на капитални инвестиции, сакате да Ви спомнам од централна власт колку има...? Што е направено во изминатиов период? Имаме... колегата Николоски, преку милион евра работи во објект, во институција каде што... комплетно ново училиште е Гимназијата. Од покрив, фасада, затоплување, котлара... милион евра е инвестирано во тоа училиште. Во "Ѓорче Петров", исто. Видете како изгледа училиштето. Хемиско училиште, "Орде Чопела". Сакате сега еве ќе Ви ги наведам и некои други инвестиции кои се направени во изминатиов период, па да видите како се работи. Не, не, од локалната власт. Како локална власт. Бидејќи помина третина од мандатот видовме Вие колку сработивте. Па еве што е направено. Санитарни јазли во основно училиште "Кочо Рацин", 904.000 денари. Санитарни јазли во СОЕПТУ "Кузман Јосифоски- Питу", прв спрат 170.000. Санитарни јазли во "Ристе Ристески -Ричко", 1.500.000. Ова е... со средства од основниот буџет. Во ОУ "Добре Јованоски", санитарни јазли за вработените, 500.000. Санитарни јазли во ОУ "Гоце Делчев", тоа се нивните претходници, 2.981.908 денари. Во "Кирил и Методиј" -Канатларци, исто. За целокупната реконструкција на "Мирче Ацев" дискутирав претходно за Гимназијата.

Почитуван колега Игор, во Вашето училиште каде што работите знаете 400.000 денари е инвестицијата за внатрешните врати со звучна изолација. Точно е тоа или не е? Од претходниот директор е направено. Така. Во "Добре Јованоски", внатрешните врати 2.300.000 денари. "Ристе Ристески -Ричко", котларата 500.000 денари. Климент Охридски, промена на кровна... Да не ги читам... "Кире Гаврилоски", училишната спортска сала, 15.000.000 денари. Вкупните инвестиции се околу 107.109.338 денари. За третина од мандат, ништо нема. Далеку сте Вие од овие проекти.

Ви благодарам.

**ДЕЈАН ПРОДАНОСКИ:**

Повелете контра реплика.

**ИГОР НИКОЛОСКИ:**

Почитуван колега Китаноски, сами се демантирате. Прееска кажавте 20 милиони, сега викате нула и на крајот на седницава не знам до која бројка ќе стасаме. Инаку вратите... во моето училиште вратите се реновирани сега, од сегашниот директор, значи не од претходната директорка. А... и исто така, оваа година 20.000.000 евра и можам некој од проектите да Ви кажам. "Добре Јованоски" 1.200.000 денари партерно уредување, 520.000 смарт табли... "Кире Гаврилоски" 1.100.000 денари, "Кочо Рацин" 2.500.000, промена на подови... милион денари... санација на санитарни јазли итн. И ова локална власт ќе продолжи да се грижи за образованието почитуван колега, а нема како Вие претходно да остави хаос и безредие во образованието.

Благодарам.

**ДЕЈАН ПРОДАНОСКИ:**

Ви благодарам.

Ќе искористам и јас право на збор... Инспириран сум денeска...

Добро... почитувани колеги. Па не е баш сериозно за... како да кажам... Вашава дебата искрено излегува од рамките на моево... не знам, размислување, ајде да кажам. Се изнаправивме муабет за тема на која што и претходна седница реагирав и секогаш дури сум вака... дури имам право да си го кажам своето мислење, ќе го кажам. Јавни комунални претпријатија кај што треба да подобруваме услуги на граѓаните поминаа така, никој немаше дебата, сега ние отворивме - училиштава. Онаму кај што сме сите слаби на некој начин.

Зборуваме за коректност. Кај беше коректноста кога секој ден имапе по 10 дојави за бомби? Ја немаше. Зборуваме за промена. 2017та година не е пред 154 години, туку пред само 5 години. И колегиве овде, има и поискусни, знаеја како беше во 2017та година каде што со декрет, викани директорите претходни, правено притисок и направена промена во 1 ден. Или така дојде тоа, природно си дојде во 1 ден сите да си замина. Рековте добивме гласови и добивме... навистина дека ќе направиме промени и направивме промени. Како што милувате да кажите, еве 18 месеци после смената на власта уште зборуваме за директори од некоја претходна администрација овде во Локалнава самоуправа. Да, ама ако не било така ќе беа сменети на 27ми октомври сите. Е арно ама, се оставило простор... и онаму каде што сметале органите на управување на училиштето и на училишните одбори, се направила промената. И некаде порано, некаде подоцна. И во самото Ваше владеење во претходниот мандат се правеја промени... Некои сметаа дека се многу чесни, некои сметаа дека се помалку чесни. Си има институции кои што треба да определат, односно да обучат по однесени преставки дали тоа е така или не е така.

Друга работа, вложување во образованието. Па не знам, последното училиште ‘85та ако не се лажам, во Прилеп е направено "Блаже Конески". Од ‘85та до 2015та се точно, не знам колку години, поправете ме, не знам математика. И во 2015та конечно општина Прилеп одлучи да направи ново училиште. Дојде до некоја форма и одеднаш училиштево заврши таму каде што заврши. И сега во постапка ќе водиме процеси... оти ние сме мислеле добро за нашите деца. Како бе ние мислевме добро за нашите деца? Не се гревота оние деца од населбите Сточен Пазар и Жабино Маало секој ден да ги тегна со автобуси, а му направивме во нивната населба училиште. И за тоа никој не се затресе, ама тоа го заборавивме. Зошто? Зошто... тие пари од кого беа? Централната власт инвестира и директорката го направи. Која јадна директорка направила во училиштето нешто? Тие пари од кај се? Од кого се тие пари? Директорката од дома ги донесе? Или Министерот, Премиерот ги дадоја од џеб... на... направете училиште... Ами тие наши пари се луѓе. И за поздравување е. Гимназијата не била 80 години... За срамота сме. За резил. 1985-2015. И ние работиме во интерес на младите. На кој млади работиме во интерес? Што му направивме подобри услови на младите во последниве 30 години... еве да си кажиме отворено. И мислам дека конечно треба овде како состав првин да почниме да излезиме од рамките на тоа што не треба политика овде да се меша.

Менаџментот еден човек е. И структурата во образованието, си има таму луѓе со континуитет кој што работат. И е за пофалба секој што работел, што сработил. Сеа еве последно, еве следам тоа излегува, прво место, второ место, трето место, не знам... нашиве деца се паметни. Прилеп бил расадник на таленти. И ние што си правиме муабет овде, се докажуваме кој колку пари инвестирал? За гревота се децава.

Учебници. Во 21ви век да немаат учебници. Не е важно кој е власт. Апсолутно неважно е. Кој бил менаџер на училиштето? Голема работа. Еден од избраните е... тој... од еднаквите. До вчера седел во клупата, сега го клале таму да си ја траска глата. Е арно ама треба да му дајме поддршка на сите и се сложувам за тоа. Не се согласувам... А знајте добро уредувачкава политика па како се однесува со една друга структура? И не е тоа нарачано и никогаш нема да биди. Сега зборувам од една друга улога што ја имам, што не е овде за кажување. Никогаш нема да дозволам тоа да се случи. Оти таа жена пак ќе се врати во образование. Била менаџер - успешен, неуспешен ќе судат генерациите што следат. Ама кога ќе се врати во образование таа пак ќе го учи моето дете. И ние директно не треба да ги напаѓаме тие луѓе. Дадено шанса. Или го бидува или не го бидува.

По однос на она дали се прекршени законите... ако беа прекршени законите досега... не ингеренции, вратана ќе беше заклучена онде пред Општинава. Оти знаеме добро политичкиве консталации какви се и каква е интервенцијата од централата спрема Локалната самоуправа. И ние овде како состав треба да се бориме таа децентрализација да си ја добиеме што ни е заслужена, а не да се кочи, било кој и да е власт. Оти се кочи години наназад. Зошто? За да има злоупотреба. Тоа што е со закон уредено, треба да се почитуваат законите. А не како дојди, примени си го законот да ти одговара спрема интересот во дворот. Тоа не е во ред.

И стварно ми е жал што зборуваме за децата сега. Стварно, навистина како човек сега зборувам. Навистина е жално да се докажуваме, сега, ние собираме овде пред камерчево поени кој колку направил. Не бе, ништо не направивме. Треба да направиме. И уште повеќе. И пак ќе повторам. Срамота е да зборуваме за санитарни јазли дека некој направил или не направил во 21 век, дека има или нема учебници. Навистина срамота. И треба сите да имаме и да бидиме по... како да речам, не... не знам, почувствителни на ова прашање. И да гледаме... сите ние сме овде чинители некакви. Треба да го тргниме ова прашање од политикава, а сѐ повеќе и повеќе го злоупотребуваме. И некни реагирав, да, таа темата е, имаме теми. Вчера, кај има реакција денеска дека некој си извесен наставник од Прилеп. Зошто никој не изреагира дека не е од Прилеп? Ама мене ме боли оти ми го црнат градот. И пак денеска на сите портали на црна хроника, прв Прилеп. Зошто? Имало во образование тоа, некни имало друго. Што правиме? Си пукаме в колено? И зошто? Треба да се прашаме зошто. Некои теми не се за отворање. На некои теми не се добиваат политички поени. И затоа... е тој впечатокот од колегава овде што вика, и то и то. Дел од причините се и тие. Да, требаше да дадеме поддршка ние, не интенданти од не знам од каде да идат овде да ни ги решаваат проблемите. Нити ќе ги решат, ни ништо. Му направивме кариера три дена слава имаше. Каде е сега? Некни спомнав, каде е да кажува за тие работи таму што се случувало во тој дел од Македонија? А ние не излеговме овде од Прилеп таму да прајме џева и да одиме да снимаме со камерчето. Не е коректно. Некои работи треба да ги заштитиме, посебно кај што се деца во прашање. Сите сме за тоа засегнати. Директно, индиректно сите. Тие што ги имаме во школска возраст ептен. И пак викам, треба сите.

Имам еден пример и го кажувам стално. Некогаш, во Битола кога имале некој проблем сите се качиле в кола и заминале заедно за да го решат проблемот за градот што е. Ако Прилеп имало сериозна и интелектуална сила и капацитет во ‘44та, ‘45та да направи држава, да ја води цела држава Премиер, Претседател, министри во Влада, директори, ние што правиме сега? Се докажуваме?... Која директорка повеќе направила?... Нити една не можи да направи без помош од тоа што треба... од парите од граѓаните и да биди инвестирано онаму каде што треба.

Ви благодарам.

Дали некој друг се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за усвојување на Годишните сметки на ООУ "Блаже Конески" -Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 6 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишните сметки на ООУ "Гоце Делчев" -Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 7 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишните сметки на ООУ "Добре Јованоски" -Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 8 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишните сметки на ООУ "Рампо Левката" -Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 8 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишните сметки на ООУ "Круме Волнароски" с.Тополчани -Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 8 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишните сметки на ООУ "Страшо Пинџур" с.Мало Коњари -Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 8 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишните сметки на ООУ "Кирил и Методиј" с.Канатларци -Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 8 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишните сметки на СОЕПТУ "Кузман Јосифоски -Питу" -Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 8 гласови ВОЗДРЖАН, Одлуката е усвоена.

Кој е "ЗА" усвојување на Одлука за усвојување на Годишните сметки на СОУ "Ристе Ристески -Ричко" -Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 14 гласови ЗА и 8 гласови ВОЗДРЖАН, Одлуката е усвоена.

Бидејќи дневниот ред е исцрпен констатирам дека седницата е завршена. Ви благодарам за присуството.

Седницата заврши во 15:20 часот.

Број 09-1169/1 ПРЕТСЕДАТЕЛ

23.03.2023 година на Советот на Општина Прилеп

П р и л е п Дејан Проданоски

СТЕНОГРАФ

Соња Мирческа